Она боласига зулм қилаётгани акс этган видео тарқалди. Тошкент ИИББ унга изоҳ берди | Qalampir.uz\nЖамият\t28 Февраль 13:38 74734\nИжтимоий тармоқларда она ўз фарзандини уриб, унга зулм қилаётгани тасвирланган видео тарқалди. Ҳолат юзасидан Тошкент шаҳар ИИББ маълумот берди.\nҚайд этилишича, мазкур ҳолат Тошкент шаҳар ИИББ раҳбарияти томонидан назоратга олинган. Юнусобод тумани ИИО ФМБ ходимлари томонидан ўтказилган текширув давомида видеода акс этган фуқароларнинг шахси аниқланган.\n“Видео 2020 йили тасвирга олинган, бир нечта видеотасвирлардан монтаж қилинган. Ички ишлар органлари ходимлари томонидан бола таҳсил оладиган мактаб ўқитувчилари билан ўтказилган суҳбат жараёнида, сўнгги вақтларда бола хулқидаги ўзгаришлар уларни ташвишга солаётгани маълум қилинган”, дейилади хабарда.\nИИББ маълумотига кўра, боланинг ота-онаси билан суҳбат ўтказилган. Боланинг ўзи билан психологлар ишламоқда.\n22 Октябрь 14:00 23053\n21 Октябрь 14:31 22393


ЖАВЛОН ШОДМОНОВНИНГ “ҚОРА ТАНЛИ БОЖАЛАР” ФИЛЬМИ ПРЕМЬЕРАСИДАН! ОИЛАНИ САҚЛАБ ҚОЛИШ УЧУН... 06.02.2015 17:29\n6 февраль куни режиссёр ва актёр Жавлон Шодмоновнинг янги “Қора танли божалар” фильми, соат 16.00 да «Ғунча» кинотеатрида, 17.00 да “Киночилар уйи”да ва соат 18.00 да эса, “Алишер Навоий” киносаройида премьера қилинди.\n“Киночилар уйи”даги премьерани “Наврўз” радиосидан Олим Каримов олиб борди.\n“Алишер Навоий” киносаройидаги премьера янада ўзгача бўлди. Премьера олдидан анъанага кўра мини концерт тақдим қилинди.\nУнда “Эътироф” мукофоти совриндори Зиёда,\nҳамда “Божалар” Жаҳонгир Позилжонов ўзларининг севимли қўшиқлари билан томошабинларни хушнуд этишди.\n“Алишер Навоий” киносаройидаги премьерани “Миллион” жамоаси аъзоси, бошловчи Даврон Кабулов олиб борди.\n“Қора танли божалар” фильми ижодкорлари саҳнага таклиф қилиндилар.\nФильм режиссёри Жавон Шодмонов\nБош ролларда: Муҳаммадисо Абдулхаиров ва\nРолларда: Ўзбекистон Халқ артисти Мурод Ражабов,\n“Божалар” Жаҳонгир Позилжонов,\nактрисалар Саида Раметова, Файруза Аҳмадий, Наргиза Салмонова, Вазира Юнусова, Зулфия Раимқулова ва бошқалар...\nИжодкорлар таништирувидан сўнг, сўз Ўзбекистон Халқ артисти Мурод Ражабовга берилди ва у ўз фикрларини баён этиб, барчага миннатдорчилик билдирди.\nФильм тарбиявий аҳамиятга эга бўлиб, унда оила муқаддаслиги, турмушдаги баъзи қийинчиликлар ёки камчиликлар туфайли синовларга чидай олмай ажрашиб кетиш нотўғри эканлиги ҳақидаги ғоя илгари сурилган.\n“Қора танли божалар” фильми номи фильм мазмунига жуда ҳам мос бўлиб, унда икки божанинг айнан таниб бўлмас кўринишдаги қора танли қиёфаларга кириб, ўз оиласини сақлаб қолиш учун амалга оширган ҳаракатлари тасвирланган.\nЎз хатоларидан етарлича хулоса чиқариб, фарзандларини кўриш, рафиқаси билан гаплашиб олиш учун Муҳаммадисо Абдулхаиров ва Жавлон Шодмонов ижросидаги қаҳрамонлар, анчагина қийинчиликларни енгиб ўтишларига тўғри келади. Бу жараёнда улар кулгили вазиятларга ҳам тушиб қоладилар. Ташқаридан кулгили кўрингани билан, аслида уларга осон эмасди...\nФильм томошабинларни оилага оид муҳим бир қарор қабул қилишдан аввал, албатта ўйлашга, қаҳрамонлар ҳаётидан хулоса чиқаришга, ҳаётидаги азиз инсонларнинг қадрига етишга ундайди.\nКомедия жанрида эканлиги эса, фильмни томошабинларни ўйлаш билан бирга кайфиятларини кўтариш учун ҳам хизмат қилган.\nФильмнинг яна бир муваффақиятини шубҳасиз, актёрлар ансамбли ҳам таъминлаган. Яъни, бош қаҳрамонлар Муҳаммадисо Абдулхаиров ва Жавлон Шодмонов ўз ролларини яхши ижро қилишган.\nФильмнинг яна бир ютуғи муваффақиятли грим бўлиб, чиндан ҳам “икки божа” ҳақиқий қора танли қиёфасига кира олганликларидир.\nФильм баъзи камчиликлардан ҳам ҳоли эмас, масалан, баъзи эпизодларда қора танли қаҳрамонларнинг қўлларини грим қилиниши ёддан чиқиб қолгандек, назаримизда.\nҲар бир фильмнинг томошабинларга айтадиган ўз сўзи бўлишини ҳисобга олсак, режиссёр Жавлон Шодмонов, “Қора танли божалар” фильми орқали, оиланинг қанчалик муқаддаслиги ва инсон оила аъзолари учун қандай ишларга тайёрлигини кўрсатиб бера олган.\n“Қора танли божалар” фильми 7 февралдан катта экранларда намойиш этилмоқда!\nФотолар учун фотограф Алига алоҳида миннатдорчилик билдирамиз


Хитойда 84 фоиз бемор коронавирусдан тузалди. Улар бунга қандай эришди? | Qalampir.uz\nХитойда 84 фоиз бемор коронавирусдан тузалди. Улар бунга қандай эришди?\nСаломатлик\t16 Март 10:09 19464\nХитойда коронавирус билан оғриган беморлар сони кундан кун камаймоқда. Бугунга келиб 9898 кишигина касалхонада қолмоқда. ХХР Соғлиқни сақлаш бўйича давлат қўмитасининг маълумотларига кўра, вирусга чалинганларнинг 84 фоизи тузалиб кетган.\nСўнгги маълумотларга кўра, Хитойда тасдиқланган коронавирус инфекцияси ҳолатлари сони 80 860 га етди. Шундан 67 749 киши даволанди ва касалхонадан чиқарилди. Бу кўрсаткич умумий ҳолатларнинг 83,78 фоизини ташкил қилади.\nХитой қандай қилиб ижобий натижаларга эришмоқда? Бу ҳақда Ўзбекистон Республикаси Соғлиқни сақлаш вазири Алишер Шодмонов шундай деди:\n“Бугунги кунда фақат Хитой коронавирусни ўсишини тўхтата олди. Ўлимларни ҳам ортга қайтара олди, ижобий ўзгартиришга эришди, вазиятни қўлга олди. Ниманинг ҳисобига? Тартиб-интизомнинг ҳисобига. Халқнинг тўғри тушунгани ҳисобига. Хитойда ҳам бошида анча қийинчилик бўлди. Ҳаттоки улар карантин талабларига риоя этмаганларга жиноий жавобгарлик жорий этиб, махсус қамоқхоналаргача олиб боришди.\nАлбатта, бизнинг мамлакатда бундай чоралар ҳақида гап кетмаяпти, лекин биз мана шу талабларга риоя этилса, касалликни ўз вақтида аниқлаш имконига эга бўламиз. Оила аъзолари, ҳамкасблари, маҳалладошлари ёки тенгдошларини ҳам кузатиб, уларга тарқалишига йўл қўймаймиз”.\n04 Апрель 18:05 33489\n05 Апрель 21:55 32832\n04 Апрель 14:33 31550\n05 Апрель 02:04 31218\n05 Апрель 20:51 30611


Дунёнинг энг қиммат автотураргоҳларга эга шаҳарлари рейтинги эълон қилинди - Bugun.uz\nДунёнинг энг қиммат автотураргоҳларга эга шаҳарлари рейтинги эълон қилинди\n10:18 | 16-12-2021\nДунёнинг энг қиммат автотураргоҳларга эга шаҳарлари рейтинги эълон қилинди. «Picodi.com» портали мутахассислар томонидан олиб борилган тадқиқотлар натижасида бу ҳақда маълумот берди.\nУнга кўра, дунёдаги энг қиммат пуллик автотураргоҳ Лондонда жойлашган. Ушбу шаҳарда машинани бир соатга қолдириш деярли 11,3 долларга тушади. Норвегиянинг Осло, Нидерландия пойтахти Амстердам шаҳарлари эса бир соатлик тўхташ учун мос равишда 8,57 ва 8,55 долларлик тўлов билан рейтингнинг кучли учлигидан жой олган.\nҚай этилишича, Париж (6,84 доллар), Цюрих (6,51 доллар), Копенгаген (5,98 доллар), Рига (5,7 доллар) ва Стокгольмда (5,65 доллар) автотураргоҳ 7 доллардан кам туради. Таҳлилчиларнинг таъкидлашича, бу ерларда янада арзонроқ тўхташ жойларини марказдан узоқроқда топиш мумкин.\nКелтирилишича, автотураргоҳнинг нисбатан арзон нархи Ереван (0,21 доллар), Нур-Султон (0,23 доллар), Бишкек (0,29 доллар), Буэнос-Айрес (0,30 доллар), Минск (0,4 доллар), Мехико (0,51 доллар) ва Тбилиси (0,96 доллар) шаҳарларида қайд этилган.\nБаъзи шаҳарларда маҳаллий аҳоли ўз уйи ёнида машинасини бепул қўйиши мумкин. Ушбу хизмат Лиссабон, Рим, Буэнос-Айрес, Мехико, Тирана ва Скопьеда амал қилади. Бошқа шаҳарларда аҳоли автотураргоҳга рухсатнома сотиб олиши мумкин. Хусусан, бундай рухсатномаларни Москвада тахминан 41 доллардан, Прагада 27 доллар, Берлинда 12, Стокголмда 407, Ригада 342 доллар ва Амстердамда эса 36 доллардан сотиб олиш мумкин.\nАввалроқ дунёдаги экологик жиҳатдан энг тоза шаҳар аниқланганди. Шунингдек, дунёдаги энг нуфузли «кучли ўнталик» давлатлар рейтинги эълон қилинганди.


Фото: Муродилла Эшматов, Банк ахборот хизмати\nЖорий йилнинг 7 февралида “Микрокредитбанк” бошқаруви раислигига Ориф Бўтаев тайинланди.\nУндан олдинги раҳбар Муродилла Эшматов жорий йилнинг 17 январида ишдан олинган ва 20 январда эса қатор иқтисодий жиноятларда айбланиб ДХХ тарафидан ҳибсга олингани маълум бўлди.\nБу ҳақда “Элтуз” мухбирига Ўзбекистон молия тизимида ишловчи юқори лавозимдаги раҳбар 15 февраль куни айтиб берди.\n“Элтуз” мухбири айблов ҳужжатларини нашр қилмаслик шарти билан кўриб чиқди.\nБу ҳужжатларга кўра, 51 ёшли Муродилла Эшматов Жиноят кодексининг 205-моддаси (ҳокимият ва мансаб ваколатини суиистеъмол қилиш), 210-моддаси (пора олиш) ва 211-моддаси (пора бериш)да ва катта миқдордаги давлат маблағларини жиноий йўл билан ўзлаштиришда айбланмоқда.\n2019 йилнинг 26 октябридан то 2020 йилнинг 17 январигача “Микрокредитбанк“ акциядорлик тижорат банки бошқаруви раиси бўлиб ишлаган Муродилла Эшматов 80 миллион АҚШ доллари миқдоридаги пулни “жиноий ўзлаштириш мақсадида” Кипрдаги банк ҳисобига ўтказишда гумонланмоқда.\n(Қайси ширкат ва яна Ўзбекистондаги қайси мулозим ва тужжорлар бу ишга аралашгани ҳақида “Элтуз”да қўшимча маълумотлар бор).\nШунингдек, “Элтуз” танишган ҳужжатларда айнан Эшматов буйруғи билан Тошкент шаҳрида 450 миллиард сўм “жиноий мақсад билан” нақдлаштирилгани таъкидланади.\n“Микрокредитбанк“ бошқаруви раислигидан жорий йилнинг 17 январида бўшатилгани ортидан Муродилла Эшматов мамлакатдан қочишга уриниб, 3 кун мобайнида бекиниб юрган.\nУнинг ҳайдовчиси ҳибсга олиниб сўроқ қилингандан сўнг Эшматовнинг бекинган жойи аниқланган.\n“Элтуз” суҳбатлашган мулозим кўрсатган ҳужжатларда 20 январь куни Муродилла Эшматов ДХХнинг тезкор гуруҳи тарфидан қўлга олингани айтилади.\nЭшматов аввалига Ўзбекистон Ички ишлар вазирлиги ертўласида жойлашган тергов изоляторида сўроқ қилинади.\n“Элтуз” билан алоқага чиққан ИИВ ходими эса Эшматовнинг шу кунда халқ орасида “Зарафшон” деб айтиладиган ДХХ тергов изоляторига олиб кетилганлигини айтди.\nТергов тафсилотларидан хабардор ИИВ ходимининг билдиришича, аввалига Эшматовга нисбатан сўроқ пайтида қийноқ қўлланган. Унинг бошига противогаз кийдиришган. Эшматовнинг боши катталиги боис битта противогаз йиртилиб ҳам кетган.\nМулозим иддаосича, кейинги кунларда Эшматов тергов билан ҳамкорлик қилгани боис қийноқ ва ëмон муносабат тўхтатилган.\nОчилган жиноят иш доирасида Эшматовнинг Ўзбекистондаги бутун мол-мулки хатланган.\n“Элтуз” танишган ҳужжатда Эшматов тарафидан 2019 йил “Микрокредитбанк” раҳбари бўлган бир неча ой мобайнида Тошкент шаҳрининг турли қисмларида 7 та янги қурилган қиммат ҳовли-уй сотиб олингани акс этади.\nТошкент шаҳрининг Луначарский мавзесида Эшматов сотиб олган учта ҳовлининг бозор нархи 1 миллион саккиз юз минг АҚШ доллари, Дўмбиробод мавзесидаги иккита ҳовлининг тахминий бозор нархи 500 минг АҚШ долларида.\nАйни нархдаги яна икки ҳовли эса Тошкендаги Қишлоқ хўжалиги институти ëнидаги маҳалладан сотиб олинган.\nШунингдек, Эшматовга оидлиги айтилган кўп миқдордаги валюта қимматликлари, люкс автомобиллар ва олтин ëмбилар ҳам жиноят иши доирасида хатланган.\nЭшматов устидан жиноят иш очилгани ҳақидаги хабарни “Элтуз” нашри бир-биридан мустақил амалдорлардан тасдиқлатиб олди.\nАйбланувчи сифатида ҳибсда қолаëтган Муродилла Эшматов 1969 йилда Қашқадарëда туғилган. 1991 йилда Тошкент халқ хўжалиги институтини, 1994 йилда эса Истанбул университетини тугатган. 1995 йилдан бошлаб Ўзбекистон банк тизимларида ишлаб келади.\n2019 йилнинг 26 октябридан то 2020 йилнинг 17 январигача “Микрокредитбанк“ бошқаруви раиси вазифасида ишлаган.\n2019 йил декабрда Эшматов Германияга бориб, Ўзбекистондаги йирик ва кичик бизнес субъектларининг инвестицион лойиҳаларини молиялаштириш мақсадида “ODDO BHF” банки билан икки томонлама бизнес корпорацияларини ривожлантириш бўйича англашув меморандумини имзолаган эди.\n2019 йилнинг апрель ойида ҳукумат қарорига мувофиқ, Эшматов Халқ банки бошқаруви раиси этиб тайинланганди. Бундан олдин у Сирдарё вилояти ҳокими ўринбосари лавозимида ишлаган.\ndata-title="“Микрокредитбанк” cобиқ раҳбари Эшматов пора олишда айбланиб тергов қилинмоқда" data-description="
Жорий йилнинг 7 февралида “Микрокредитбанк” бошқаруви раислигига Ориф Бўтаев тайинланди.

Ундан олдинги раҳбар Муродилла ..." data-image="https://eltuz.com/wp-content/uploads/2020/02/r6247922.jpg" data-url="https://eltuz.com/kundalik/212908/" data-services="facebook,odnoklassniki,twitter,telegram" data-counter="ig">\nËрқиной қандай қилиб миллионер бўлди?\n(Рассом Туз ҳикояси) Бу қизнинг исми Ëрқиной. 27 ëшда. 7 мартда туғилган. У шу кунни ëмон кўради. Ортиқча стрессли ...\n«Сирли» номзодлар учун имзо йиғилмоқда


Ўзбекистон футзал терма жамоаси Италия билан ўртоқлик учрашуви ўтказади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистон футзал терма жамоаси Италия билан ўртоқлик учрашуви ўтказади\t11:09, 24 август\tФутзал бўйича Ўзбекистон миллий терма жамоаси шу йилнинг 10 сентябридан 1 октябрига қадар Колумбияда бўлиб ўтадиган Жаҳон чемпионатига тайёргарликни давом эттирмоқда.\nХосе Мария Мендез бошчилигидаги терма жамоамиз Эрон, Португалия ва Испания терма жамоалари билан ўртоқлик учрашувлари ўтказиши ҳақида хабар берилганди. ЎФФ матбуот хизматининг маълум қилишича, терма жамоа мундиал олдидан сўнгги назорат ўйинини Европанинг етакчи жамоаларидан бўлган Италия терма жамоасига қарши ўтказади. Италияликлар билан баҳс 7 сентябрь куни Кали шаҳрида бўлиб ўтади.\nЎзбекистон терма жамоаси Португалия ва Испания билан ўйинлардан кейин Италия билан беллашувга қадар Испанияда 3 кунлик йиғин ўтказади.\nЭслатиб ўтамиз, Ўзбекистон терма жамоаси мусобақанинг "A" гуруҳида Колумбия, Португалия ва Панама терма жамоаларига қарши баҳс олиб боради.


Ногиронга уй олишда имтиёз борми? | ЎЗБЕКИСТОН НОГИРОНЛАР ЖАМИЯТИ\n— Оилада 2 нафар 1-гуруҳ ногирони бор. Уларга уй—жой ёки квартира олишда ҳам уй—жой қуриш учун ер майдони ажратилиб берилишида кандай имтёзлар бор? Агар имтиёзлар бор бўлса, улардан қай тартибда фойдаланилади?\n← Ўзбекистонда ногиронлар аравачаси ишлаб чиқарила бошланди\nБир қайрағоч тақдири →


ИнтерФУТБОЛ :: Эдинсон Кавани: «ПСЖ» ЕЧЛ финалида ўйнашга яқин»\nЭдинсон Кавани: «ПСЖ» ЕЧЛ финалида ўйнашга яқин»\nЯкунига етган мавсум Эдинсон Кавани учун бутун фаолияти давомидаги энг яхшиси бўлди - у рақиблар дарвозасини 49 марта ишғол қилди.\nШунга қарамай, уругвайлик ҳужумчи France Football нашрига берган интервьюсида камтарликни сақлаган ҳолда гапирди: «Шунчаки, «ёлланма ишчи»ман, қолаверса, айрим жиҳатлар устида ҳали кўп тер тўкишим лозим».\n«БУЮК АДОЛАТСИЗЛИК БЎЛДИ...»\n- Ўтган мавсум фаолиятингиз давомида кузатилган энг яхшиси, шундайми?\n- Шахсий кўрсаткичларга қарасак, шундай, шубҳасиз. Статистика ҳаммасини кўрсатиб турибди.\n- Аммо клубингиз бу борада ортиқча мақтанолмайди...\n- Фикрингизга қўшиламан. Ўтган йилнинг ёзида янги мураббий келди, унинг услубига мослашишимиз талаб этиларди. Ҳа, мавсум муваффақиятсиз кечди. Эмерининг ўз ғоялари билан иш бошлагани тайин. Аммо ишончим комил, ҳар қандай ўзгариш аввалига баъзи йўқотишларга олиб келади. Жамоамиз билан худди шундай ҳолат юз берди, биринчи даврада барқарор ўйнолмадик, кўп хатоларга йўл қўйдик. Чемпионатнинг иккинчи қисмида эса ўйинимизда ўсиш кузатилди. Эҳ, агар эртароқ уйғонганимизда-ми, ғолиблик шоҳсупасига кўтарилардик.\n- Қайси муваффақиятсизлик нисбатан оғриқли бўлди: чемпионлик бой берилганими ёки ЧЛни тарк этиш?\n- Ўйлашимча, иккинчиси. Зеро, ўз майдонимизда «Барса»га қарши ажойиб ўйин кўрсатдик, сафарда эса... Бундай якунга муносиб эмасдик. Футболга хос бўлмаган воқелик кузатилди. Ҳаммаси ўта омадсиз келди, ёқимсиз тасодифлар занжири панд берди...\n- Май ойи охирида берган интервьюнгизда бу мағлубият футбол тарихида қолишини айтгандингиз. Сизнингча, ушбу баҳс 30-40 йилдан кейин ҳам ёдга олинадими?\n- Худди шундай. Бу воқеа клуб тарихида қолади. Якуний натижа бизни «синдирди». Тушуниб бўлмайдиган даражадаги ҳодиса...\n- Ваҳоланки, Каталонияда айнан сиз тўп киритиб, ҳисобни ўзгартирганингиздан (1:3) кейин «Барса»дан яна 3та гол уриш талаб этилганди. Ўйин якунланишига ярим соатча вақт қолган паллада йўлланма тақдири «ПСЖ» фойдасига ҳал бўлганини ўйлагандирсиз...\n- Йўқ. Ростини айтсам, ўша пайт асло бўшашмаслигимиз кераклигини тўлиқ англаб тургандим. Яъни қарши ҳужумларда яна имконият туғилиши, «Барселона»нинг олдинга ўтишидан фойдаланиш лозимлигини ўйлаганим ҳам рост. Тўғри, ҳисоб 3:1 кўринишини олгач, воқеалар бундай ривожланиши ҳеч кимнинг хаёлига келмаганди. Аммо... Бу - футбол тарихидаги буюк адолатсизлик. Ҳар ҳолда, натижа ўйинга мос эмасди.\n- Нега энди адолатсизлик?\n- Бу шунчаки шахсий фикрим эмас. Ўша учрашувни қайта томоша қилинг-а!\n- Ҳакамликка шаъма қиляпсизми? Барчасига рефери айбдорми?\n- Сиз - журналистлар ҳаммасидан жуда яхши хабардорсиз. Деталларга тўхталмоқчи эмасман, фақат битта гап айтаман: ўша ўйинда ақлга сиғмас ҳолатлар юзага келди. Аммо нима бўлишидан қатъий назар, олдинга интилиш лозим. Йўқ, ёқимсиз вазиятларни дарров эсдан чиқариш ярамайди - улар ўзига хос сабоқ. Қолаверса, мавсум давомида ижобий ҳиссиётларни ҳам бошдан кечирдик.\n«ЎСИШДА ДАВОМ ЭТИШИМИЗ ШАРТ»\n- ЧЛ финалини томоша қилгандирсиз?! Нима деб ўйлайсиз, «ПСЖ»нинг «Реал» даражасига чиқишига яна қанча бор?\n- Ҳеч қанча! Мана, Франция чемпионатида ҳам, ЧЛда ҳам юқори сифатли футбол кўрсатдик. Албатта, жамоа энг яхши эканлигини мунтазам исботлаши керак. Миллионлар ўйини элитасидан мустаҳкам жой олиш учун яна бирозгина тажриба орттирсак, бас. Аммо ишончим комил, «ПСЖ» яқин орада ЧЛ финалида ўйнайди.\n- Хўш, янги мавсумда «ПСЖ» учун қайси мусобақа муҳимроқ - ички чемпионатми ёки ЧЛ?\n- Асосийси, мураббийимиз фикрига қўшиламан, ўсишда давом этишимиз шарт. Тўғри, ЧЛ - ажойиб, лекин Лига 1 ҳам муҳим. Ахир асосий база айнан шу турнирда шаклланади. Хуллас, шахсан мен учун чемпионлик унвонини қайтариш нисбатан аҳамиятлироқ.\n- Бироқ Франция футбол жамоатчилиги ва матбуоти клуб учун ички чемпионатдаги ғолиблик нақдлигию, асосий эътибор евротурнирга қаратилиши лозимлигини таъкидламоқда. Омманинг бундай ёндашуви жамоага халал бермасмикан?\n- Ҳа, кўпчилик ниҳоят, ЧЛ кубогини ютишимизни кутяпти. Аммо турли гап-сўзларга жиддий қараш унчалик тўғри эмас. Инчунин, биз учун ҳаммаси ўта муҳим. Аммо асосий турнир сифатида ички биринчиликни танлаймиз, барибир. Зеро, унда муваффақият қозонмай туриб, ЧЛда юқори ўринларга даъво қилиш мумкинми?\n- Шуниси борки, «ПСЖ» Франциянинг энг бой клуби сифатида Лига 1да чемпион бўлиши шарт. Бу фикр мантиқан тўғрими?\n- Халқ футболни ўзи истаганча қабул қилади. Аммо футболчи сифатида шахсий фикрим сал бошқача: миллионлар ўйини кутилмаган воқеалар ва «сюрприз»ларга бойлиги билан ҳам жозибадордир. Хайриятки, футболда ҳамма нарсани пул ҳал қилмайди. Шундай экан, «ПСЖ» бой бўлгани учун чемпионатда тинимсиз зафар қучиши шартлиги ҳақидаги гап-сўзларга чек қўйиш лозим. Ҳаммасининг ўз мавриди бор, даражамиз етган тақдирда муваффақият қозонамиз. Бунинг учун табиийки, маълум ишларни бажариш керак. Қолаверса, рақобатчилар жим қараб туришмайди.\n«ҲАМ ҲУЖУМ, ҲАМҲИМОЯДА...»\n- Келинг, энди ўз ҳақингизда гаплашамиз...\n- Умид қиламанки, бу 10 дақиқадан кўп вақт олмайди (кулади).\n- Ўтган мавсум ниҳоят, ҳужумнинг олдинги чизиғида тўп сурдингиз. Ўйинингизда ўзгариш сезилдими?\n- Йўғ-е, 2013 йили Парижга келган бўлсам, клуб мендан айнан шундай ўйин кутганди. Бу ерга «Наполи»дан марказий ҳужумчи сифатида келгандим, ахир. Мана, аввалги мавсум ўзимни қулай сезадиган нуқтада тўп сурдим ва барчаси яхши чиқди.\n- Аммо «эски одат»га кўра, ҳимояга ҳам кўмаклашдингиз...\n- Шундай футбол тарафдориман. Ҳа, имкон қадар рақиблар дарвозасига яқинроқ ҳудудда ўйнашни маъқул кўраман, ҳаракатланиш чоғи эркинликка эгаман. Шунинг баробарида ўйин услубим мудофаа ишларига бевосита кўмаклашишни ҳам тақозо этади.\n- Агар ҳимоячиларга ёрдам бермаганингизда, янада кўпроқ гол уришингиз мумкинмиди?\n- Бундай фикрлаш ноўрин. Аксинча, ортга қайтиб ўйнашим рақиб дарвозасини ишғол қилишда жуда асқотади.\n- Ахир тинимсиз югураверишдан сўнг гол уришга куч етмай қолиши ҳеч гап эмас-ку...\n- Табиатингизга қарши иш тутмасангиз бўлди, ҳаммасини уддалайсиз.\n- Эмери бу борада қандай фикрда?\n- Мураббийимиз нималарга қодирлигимни билган ҳолда, шунга мувофиқ, олдимга аниқ вазифалар қўяди.\n«АСОСИЙСИ - КЕККАЙМАСЛИК...»\n- Ибрагимович кетгач, жамоадаги ролингиз анча ўзгарди. Шу маънодаги қарашларга қўшиласизми?\n- Йўқ, ҳаммаси аввалгидек. Дейлик, фикрлаш ва ўзимни тутиш масаласида мутлақо ўзгармадим. Ҳамон ўша Каваниман. Яъни биринчи навбатда, ўз ишимни профессионал даражада бажаришга интиламан. Муҳими - яхши тайёрланиш ва имкон қадар кўпроқ ўйнаш.\n- «ПСЖ» раҳбарияти ўртадаги шартнома муддатини узайтириб, клуб рамзига айланишингизни хоҳлади. Бундай ёндашув ва жараён характерингизга зид эмасми?\n- Йўқ, раҳбарият узоқ муддатли келишувга шунчаки, тавваккалига имзо чекмади. Ҳаммаси аввало, майдонда зиммамдаги ишларни нечоғли бажаришимга боғлиқ. Умумий ҳолатим талабга жавоб беришини ўз ўйиним билан кўрсатишим керак. Францияда юқори савия ғалабага элтиши ҳақида гапиришни ёқтиришади, бироқ ишончим комилки, даражанинг ўзи етарли эмас. Яна бир муҳим жиҳат бор - бу кеккаймаслик.\n- Лекин «ПСЖ» сизни ўзига хос тижорат маркаси сифатида кўтармоқчи...\n- Буларнинг барчаси - маркетинг. Яна нима дейишим мумкин? Ҳаммаси клуб манфаатлари йўлида амалга оширилмоқда. Ҳақиқат шуки, мен бўлмасам, бошқасидан шу мақсадда фойдаланишади.\n- Аммо танлов сизда тўхтади...\n- Шундай. Ўзимни шунчаки, «ёлланма ишчи» сифатида биламан ва клуб ривожи йўлида ҳар нарсага тайёр туришим шарт. Омма олдида тез-тез кўриниш бериш ҳам ҳаёт тарзимга заррача таъсир ўтказмайди.\n- Кавани ҳаётда оғир-босиқ йигит, аммо майдонда бунинг акси. Мисол учун, ҳакамлар билан кўп тортишади...\n- Қандай бўлсам, шундайман. Майдонда футбол билан яшайман, бор кучимни сарфлашни истайман. Албатта, ҳамма хато қилиши мумкин, жумладан, ҳакамлар ҳам. Мен эса баъзан ўзгалар хатосидан қаттиқ аччиқланаман.\n- ТВ орқали ҳам футбол кўрасизми?\n- Ҳа! Фақат ўзимга ёққан ўйинни. Мабодо у эски бўлса ҳам, томоша қилавераман.\n«ТЕХНИКАМ МУКАММАЛ ЭМАС...»\n- Ўтган мавсум «ПСЖ»да Каванига боғлиқлик ҳолати сезилди...\n- Йўқ, бундай эмас. Ҳар бир жамоада марказий ҳужумчининг асосий вазифаси тайин - гол уриш. Буни уддалаш учун самарали узатма берадиганлар хизматига эҳтиёж сезасиз, барибир.\n- Аммо дуч келган ҳужумчи ҳам битта мавсум давомида 50тача гол уравермайди...\n- Ҳамманинг фаолиятида оқ ва қора давр бўлади. Баъзан рақиб дарвозасини омадинг чопгани эвазига ишғол қиласан, гоҳида эса ишинг сира қовушмайди.\n- Сўнгги мавсум техникангиз мукаммал эмаслиги танқид қилинди...\n- Бу фикрга тўлиқ қўшиламан! Техник салоҳиятни мукаммаллаштириш учун ишлашим зарур жиҳатлар бор. Аммо футболга қанча киши қизиқса, улардан шунчалик кўп фикр чиқади. Кимдир Мессини яхши кўради, бошқа биров Криштиану Роналдуни. Бироқ шубҳа йўқ - Лионель энг зўри. Албатта, бу ҳам шахсий фикрим. Умуман, уларнинг иккиси ҳам жаҳон футболи гигантидир.\n- Шаънингизга йўлланаётган танқидлар сизни нечоғли ранжитади?\n- Танқидий қараш - бу касбимизнинг бир қисми. Аммо ҳар бир фикрга жиддий қулоқ солиш ярамайди. Ҳарқалай, барчасини юракка яқин олиш фақат зарарингизга ишлайди. Умуман, ҳеч нарса мени асл мақсадимдан қайтаролмайди. Мақташса, бу бежиз эмаслигини исботлаш учун янада кўпроқ ишлайман. Танқид қилишяптими? Демак, камчиликлардан қутулиш йўлида ҳаракатдан тўхтамаслигим керак.\n- Охирги савол: айни ҳозир Парижда ўзингизни қандай ҳис қиляпсиз?\n- Ҳаммаси кўнгилдагидек. Ахир 4-йилки, шу ердаман. Аслида омма олдида кўриниш беришни унча ёқтирмайман. Авваллари тил масаласи қийинчилик туғдирарди. Ҳозир эса французчада бемалол гаплашаман.


"Пахтакор" - АГМК учрашуви келишилган эдими? - Zamin.uz\n17:30 / 16.07.2020\n"Пахтакор" - АГМК учрашуви келишилган эдими?\nCoca Cola Суперлигасининг 9-турида "Пахтакор" ўз майдонида АГМКни қабул қилди ва 0:2 ҳисобида ортда бора туриб, 2 дақиқа ичида 2 та гол уриб ҳисобни тенглаштирди. Ўйин эса 2:2 ҳисобида якунланди.\nКейинчалик ушбу учрашув мухлислар ўртасида кенг муҳокамаларга сабаб бўла бошлади. Улар орасида ушбу беллашув келишилган, деган фикрлар ҳам йўқ эмас. Бу борада Ўзбекистон Профессионал футбол лигаси бош директори вазифасини бажарувчи Диёр Имомхўжаев қуйидаги фикрларни билдириб ўтди.\n- "Пахтакор" — АГМК ўйини ҳақида турли хил фикрлар билдирилди. Мен учрашувни келишилган, деб ўйламайман. Биринчидан, бунга етарли даражада асосим йўқ. Иккинчидан, учрашувни бошидан охиригача кузатиб бордим. Учинчидан, ҳисоб 2:2 бўлганида ҳам "Пахтакор" ҳужум қилишда давом этди ва фақатгина дарвозабон сабаб АГМК дурангни сақлаб қолди.\nКелишилган ўйин учун ўзини кўрсатиш ниятида бўлган 19 ёшли футболчининг майдонга туширилиши даргумон. Ўша футболчи голли узатма берди. Яна битта вазиятда гол уриши мумкин эди, тушунишимча, шошиб қолди. Кўп ҳолларда учрашувни тўлиқ кузатмаган одамлар учрашувни келишилган, деб айтишгандек туюлди. Бу уларнинг шубҳаси, асос ҳам бўлса, уни бизга тақдим этишларини сўраймиз.\nБир вақтлар АГМК ёки "Металлург" ўйинлари масаласида ҳаммамизда шубҳалар бўлган. Сўнгги икки йилда улар иштирокидаги ўйинларни ҳам алоҳида кўришингиз мумкин. Дуранглар, жанжаллар, Қосимовни қизил карточка олишгача олиб борадиган асаббузарликлар ва ҳоказо.\nКеча "Арсенал" — "Ливерпуль" ўйинини ким кўрди? Агар шундай учрашув бизда бўлса, биз Ван Дейк ва Алиссоннинг кўзини аниқки очирмасдик. Аслида эса юлдузлар ҳам хато қилиб туради. "Ливерпуль" чемпионликни нақд қилиб қўймаганида, катта эҳтимол билан улар бундай хато қилишмасди, деган фикрим бор. “Замин” янгиликларини “Telegram”да кузатиб боринг\nАГМК "Пахтакор" дарвозасига жавобсиз 3 та тўп киритди\n8-09-2019, 22:20, Спорт\n8-09-2019, 15:35, Спорт\nСуперлига 17-турида "Пахтакор" Олмалиқда АГМК меҳмони бўлишади\n16-08-2019, 14:50, Спорт\n«АГМК» Фарғонада «Пахтакор»ни мағлуб этиб Ўзбекистон Кубогини қўлга киритди\n28-10-2018, 17:33, Спорт\nСуперлига. Бугун футбол: «Пахтакор» - АГМК ва «Қизилқум» - «Насаф»\n18-03-2018, 12:11, Спорт


ДАРАХТДАН ТЎКИЛГАН ДУР » Арнасой тумани ҳокимлиги расмий сайти\nАрнасой тумани ҳокимлиги » Янгиликлар » ДАРАХТДАН ТЎКИЛГАН ДУР\nМамлакатимизда аҳоли пунктларини ободонлаштириш ва кўкаламзор-лаштириш, экологик талабларга қатъий риоя қилиш, атроф муҳит мусаффолигини таъминлаш ва инсон саломатлиги учун мақбул бўлган ўсимлик ва дарахт турларини экиш, уларни парвариш қилиш борасидаги ишларда барчамиз фаол бўлишимиз ҳамда ташаббускорлик кўрсатишимиз, бу йўналиш бўйича турли тарғибот ишларни амалга оширишимиз бугунги куннинг долзарб вазифасидир.\nЭътироф этиш жоизки, дарахтлар инсониятнинг тўлақонли яшаши учун ҳаётий аҳамиятга эга. Яшил олам аҳоли яшаш марказлари ҳавосини 2-8 даражага салқинроқ қилади. Битта дарахт йилига 15 минг литргача сувни тупроқда сақлайди. Дарахтларнинг атроф муҳитга бераётган фойдаси туфайли мегаполислар ҳар йили 150 миллион долларга яқин маблағни тежайди.\nДарахт турларини икки турга ажратсак кўпчилигимиз албатта манзарали ва мевали дарахт турларини тушунамиз. Манзарали дарахтлар ўзининг инсониятга, борин-ки жамики жонли ва жонсиз табиатга қуёшли жазирама кунларда соя салқини билан, кўркамлиги ва чиройи билан кайфиятимизни кўтариш билан бирга сиз-у бизга кислород, яъни тоза ҳаво етказиб бериши ҳам уларнинг вазифасидир. Мевали дарахтлар эса ўзини шириндан шакар мевалари билан дастурхонимиздан жой олган. Бундан ташқари барча мевалар инсон саломатлиги учун ўзининг ижобий таъсирларига ҳам эгадир.\nДарахтлар ҳар доим табиатга, инсониятга фойда келтирган. Сояси жонга меваси танга дармон. Лекин биз биламиз-ки, ҳар бир фаслнинг ўз ҳусусияти бор. Олтин куз фасли келиши билан дарахтлар ўзининг яшил оламини хазонрезгиликка бўшатиб беради. Айни куз фаслида аҳоли томонидан хазонрезги мавсумида юқорида айтиб ўтилган манзарали ва мевали дарахтлардан тўкилаётган баргларни йиғиш, тўплаш ва ёқиб юбориш холатлари бизни ташвишга солади. Шунингдек, айрим фуқаролар томонидан шох-шаббаларнинг ёқиб юбориш ҳам кузатилади.\nДарҳақиқат юртимизда куз фасли келиши билан хазон мавсуми бошланади. Яъни сарғайган дарахт барглари ерга гилам қатори тўкилади ва баргларни йиғиб айрим хонадон, маҳалла, корхона ва ташкилотлар ҳудудларида хазонларни тўплаб ёқиб юбориш ҳолатлари кузатилади.\nКелинг яна бир бор ёнаётган хазоннинг нечоғлик зарарли эканини статистик маълумотлар орқали кўрайлик. Бир тонна хазон ёқилганда, атмосфера ҳавосига 30 кг углерод оксиди ажралиб чиқади. Бундан ташқари, инсон саломатлиги ва атроф-муҳитга зарар етказувчи бошқа моддалар, яъни олтингугурт ангидриди, қурум, азот оксиди ва мураккаб таркибли органик бирикмалар – диоксинлар ҳам ташланади. Хазондан чиқаётган тутун атмосфера таркибидаги кислород миқдорини камайтиради. Айниқса чала ёнган хазон ўзидан заҳарли газ чиқаради. Ундан ажралаётган тутун атмосферада тўпланиб, ҳавога карбонат ангидрид газини чиқаради.\nМутахассисларни айтишича, зарарли моддаларга тўйинган ҳаводан нафас олган кишининг нафас йўллари, кўзи ҳамда марказий асаб тизими шикастланади. Шу билан бирга, организмда ўпка саратони, бронхиал астма каби хавфли касалликлар келиб чиқиши хавфи ортади. Хазонни ёқишдан келиб чиқадиган зарарли тутун, айниқса, болалар, юрак қон томир, нафас олиш йўллари хасталикларига чалинган ҳамда аллергияси бор инсонларга кўпроқ салбий таъсир этади.\nШуни унутмаслик керакки, коронавирус пандемияси шароитида атмосферанинг турли моддалар билан ифлосланиши, ушбу касаллик билан касалланганлар ва тузалиб чиққанлар учун эса ниҳоятда зарарлидир.\nАтмосфера ҳавосини муҳофаза қилиш талабларига қатъий риоя қилиш атроф-муҳит мусаффолигини таъминлаш ва инсон саломатлигини ҳимоялашда алоҳида аҳамият касб этади. Ўзбекистон Республикасининг Маъмурий жавобгарлик тўғрисидаги кодексининг 88-моддасида “Дала ва аҳоли пунктларида анғиз, хазон ва шох-шаббаларни ёки ўсимликларнинг бошқа қолдиқларини ёқиб юбориш, атмосфера ҳавосини зарарли моддалар билан ифлослантиришга олиб келса, фуқароларга базавий ҳисоблаш миқдорининг уч бараваридан беш бараваригача, мансабдор шахсларга эса – беш бараваридан ўн бараваригача микдорда жарима солишга сабаб бўлади”, дея алоҳида таъкидланган. Бундан ташқари ёнғин содир бўлиши оқибатларидан келиб чиқиб жионий жавобгарлик ҳам мавжуд. Шундан келиб чиқиб, фуқаролар, маҳалла фаоллари соғлом экологик вазиятни сақлаш ишларидан четда қолмаслиги лозим. Экологик қоидаларни бузган шахсларнинг аниқланишида маҳалла фаолларининг роли жуда ҳам муҳим.\nОлиб борилаётган тадбирлар натижаси йилдан-йилга хазон ва шох-шаббаларни ҳамда ўсимликларнинг бошқа қолдиқларини ёқиб юбориш ҳолатлари камайиб бораётганлигини кўрсатмоқда. Бироқ бу борада амалга оширилиши лозим бўлган қатор вазифалар ҳам мавжуд. Бу бир неча омилларга боғлиқдир:\nбиринчидан, тегишли мутасадди идора ва ташкилотлар томонидан хазон ёқишнинг ўз вақтида олдини олиш бўйича керакли чора-тадбирлар амалга оширилиши лозим. Дарахтлардан тўкилган хазонларни йиғиб мутасадди ташкилотлар кўмагида ахоли яшаш марказлари ташқарисига чиқарилиб, тегишли жойларга ташлаш;\nиккинчидан, кесилган шох-шаббаларни қайта ишлаш натижасида турли хилдаги қурилиш материаллари ва брикетлар тайёрлашни йўлга қўйиш;\nучинчидан, дарахтлардан тўкилган хазонларни алоҳида ажратилган ҳолда йиғиб олиш натижасида улардан ўғитлар тайёрлашни йўлга қўйиш;\nтўртинчидан, аҳоли пунктларини ободонлаштириш ва кўкаламзор-лаштиришда, экологик талабларга қатъий риоя қилиш ва туманнинг географик жойлашувидан келиб чиққан ҳолда атроф муҳит мусаффолигини таъминлаш ва инсон саломатлиги учун мақбул бўлган ўсимлик ва дарахт турларини экишга алоҳида эътибор қаратиш;\nбешинчидан, маҳаллаларни ободонлаштириш ва кўкаламзорлаш-тириш ишларида экологик ҳашарлар ўтказилиб, аввало экологик тозаликни таъминлаш, чиқиндихоналарни озода сақлаш, бунда айниса, жамоатчилик назоратини кучайтириш масалаларига алоҳида эътибор қаратиш;\nБу борада яна бир эътибор қаратилиши лозим бўлган масалалардан бири, бу соҳада қонунчиликни такомиллаштиришдир. Шуни алоҳида қайд этиш жоизки, ҳозирда Ўзбекистон Республикаси Олий Мажлис Қонунчилик палатаси Экология ва атроф муҳитни муҳофаза қилиш масалалари қўмитаси Экопартия фракцияси аъзолари ҳамкорлигида қатор қонунларга ўзгартиш ва қўшимчалар киритиш, янги қонунлар қабул қилиш, жумладан, Ўзбекистон Республкасининг Экологик кодексини ишлаб чиқиш борасида ишлар жадаллик билан олиб борилмоқда. Куни кеча депутатлар томонидан олиб кирилган ва Олий Мажлис Қонунчилик палатасида биринчи ўқишда қабул қилинган “Ўсимлик дунёси объектларини муҳофаза қилишни такомил-лаштирилиши муносабати билан Ўзбекистон Республикасининг айрим қонунларига ўзгартиш ва қўшимчалар киритиш тўғрисида” ги қонуни дарахтлар, буталар ва бошқа ўсимликларнинг ғайриқонуний кесилиши, йўқ қилиниши, шикастлантирилиши олдини олишга ҳамда атроф муҳитни муҳофаза қилиш соҳасида давлат органлари , хўжалик юритувчи субъектлар ва фуқароларнинг шахсий жавобгарлигини кучайтириш орқали бу борадаги ҳуқуқбузарликларни камайишига хизмат қилади.\nХулоса қилиб айтганда, бу борада олиб бораётган амалий ишларимиз соҳада қонунчиликни янада такомиллаштириш борасидаги қонун ижодкорлиги самараси экологик фаровонликни таъминлаш, жамиятда соғлом турмуш тарзини қарор топтириш, аҳоли саломатлиги ва атроф-муҳит муҳофазаси, келажак авлодларнинг мусаффо муҳитда яшаш ҳуқуқини кафолатлашга хизмат қилиши лозим.\nАрнасой туман партия ташкилоти раиси.


12.03.2018 09:59 0 462\nФото: AFP / STR / AFP\nХитойнинг тезюрар поездлар ишлаб чиқарувчи «CRRC Tangshan Co.» компанияси инженерлари 350 километр/соат тезликда юрадиган ва бир пайтнинг ўзида 1100 нафар йўловчини ташийдиган «Фусин» поездини синовдан ўтказдилар. Бу ҳақида «Синхуа» агентлиги маълумотига асосланиб «РИА Новости» хабар бермоқда.\nУшбу янги поезд тўлиқ Хитойнинг ўзида лойиҳалаштирилган ва ишлаб чиқарилган.\nЎтган йилнинг август ойидан 350 километр/соат тезликда юрувчи «Фусин» поездлари Пекин-Шанхай йўналишида қатнай бошлади. Ушбу поезд йўловчиларни Пекиндан Шанхайга 4 соату 28 дақиқада етказади, бу аввалги поездларга қараганда бир ярим соат тездир.\nХитойнинг барча тезюрар поездлари максимал 350 километр/соат тезликда юрадиган қилиб ишлаб чиқарилади, аммо бундан етти йил аввал ҳукумат ҳаракат тезлигини 300 километр/соатгача чеклаб қўйган эди.


Fergana Cup. Қизларимиздан 1/2 финалга ҳеч ким етиб кела олмади / Olamsport.com\n18:18ВИДЕО. Шоҳжаҳон Эргашев билан эксклюзив интервью (тўлиқ суҳбат)\t0 18:05"Локомотив" Ўзбекистон Суперкубогини қўлга киритди\t0 17:57Дюссельдорф. Бобоев учинчи учрашувида ютқазди\t0 17:36Сауль Альварес шу йилнинг ўзида мутлоқ жаҳон чемпиони бўлмоқчи\t0 17:14ФИФА "Манчестер Сити"ни "Челси" каби жазолайдими?\t0 16:53WBA “олтин” чемпионлик камарини таъсис этди ФОТО\t0 16:32Спортчилар ижтимоий тармоқларда\t2 16:14Дюссельдорф. Камолиддин Расуловда мағлубият\t0 15:51"Реал" 1000 кундан бери ЧЛ совринини ўзида сақлаб турибди\t0 15:32Дюссельдорф. Бобоев кетма-кет иккита ғалабага эришди\t0 15:09Афсонавий “Бинокор”нинг илк ғалабаси, хоккейчи мухлиснинг жағини пойлади ФОТОГАЛЕРЕЯ 0 14:48Оксана Чусовитина Австралиядаги жаҳон кубогида шоҳсупага кўтарилди\t0 14:33UFC 20 апрель куни Санкт-Петербург турнир ўтказади\t0 14:12"Барселона"нинг "Севилья"га қарши ўйин учун қайдномаси эълон қилинди\t0 13:49Олимпиада чемпиони проф рингдаги тўртинчи ғалабасига эришди\t1\n10 авг 09:16\nFergana Cup. Қизларимиздан 1/2 финалга ҳеч ким етиб кела олмади\nТеглар : ТеннисФарғонаКаримжонова\nХабар берганимиздек, шу кунларда Фарғона шаҳридаги “Истиқлол” теннис кортларида 18 ёшгача бўлган теннисчилар ўртасидаги турнир бўлиб ўтмоқда.\nҚиз болалар ўртасидаги G3 турнирида иштирок этаётган теннисчиларимиздан ҳеч бири ярим финал йўлланмасини қўлга кирита олмади. Мусобақанинг тўртинчи рақамли теннисчиси сифатида сараланган Ясмина Каримжонова чорак финалда россиялик Алина Лебедевага 7:6(4), 6:7(5), 4:6 ҳисобида ютқазиб қўйди.\nЯна бир вакиламиз Милана Масленкова эса турнирнинг учинчи ракеткаси қозоғистонлик Екатерина Дмитриченкога 6:2, 3:6, 2:6 ҳисобида имкониятни бой бериб, мусобақа билан хайрлашди. Бугун ярим финал учрашувлари ўтказилади.


Санкт-Петербургда ўз шеригини ўлдирганликда гумон қилинаётган ўзбекистонлик қўлга олинди\n21:47 / 19.10.2015\nРоссиянинг Санкт-Петербург шаҳрида ўз ҳамроҳини ўлдирганликда гумон қилинаётган Ўзбекистон фуқароси ҳибс қилинди. Neva Today нашрида ёзилишича, қотиллик Советский кўчасидаги 4-уйда 16 октябрь куни содир этилган.\nУшбу қотилликда асосий гумондор сифатида олган шахс 25 ёшли Акбаржон Турсунов экани айтилган.\nТерговчиларнинг тахминига кўра, у ўз ватандоши билан бирга спиртли ичимлик ичганидан кейин жанжаллашиб қолган. У маст ҳолатдаги шеригига 2 марта ўткир пичоқдан зарба бериш орқали қотилликни амалга оширган.\nАйни вақтда Турсуновга нисбатан жиноий иш очилган ва унга айблов қўйилиши кутилмоқда.


Жамоатчилик назорати?! Кимга керак экан бу?! Йиғиштиринг! (Қийноқлар ороли асираси – Зулмат қаърида. № 12) | ЎТЮРАКЛАР КЛУБИ\n– Мўътабар опа, ҳимоя тактикаси устида жиддий ўйлашимиз керак бўлади. Айбсизлигингизни исботлаш учун ҳеч қандай кўргазма берманг, ўша кўргазмангизда келтирган далилларингизни сизни ўзингизга қарши ишлатишмоқда. Абдуллаев Аҳмадуллони жиноят содир қилмаганингизни исботлаши мумкинлигини айтиб берган кўргазмангиздан кейин бу гувоҳингизни ҳам сизга қарши жабрланувчи қилиб ўтказишибди. Сизни жиноят содир этганлигингизни исботлаш терговнинг зиммасида. Шунинг учун бугундан бошлаб ҳеч қандай кўргазма бермаймиз, келишдикми? – деди Ҳусан Маҳбубов биринчи марта учрашганимиздаёқ менга янада эҳтиёткор бўлишни эслатиб.\nРўпарамдаги бироз жайдари бу йигитга тўлиқ ишонардим. Шунинг учун ундан ҳимоячиларимнинг етакчиси бўлишини сўрадим. Биз менинг ҳимоям юзасидан жуда қаттиқ ишладик.\n– Мўътабар опа, биласизми, мен бугун жиноят иши материаллари билан танишиш мақсадида вилоят прокуратурасига боргандим. Иш материаллари билан танишиб бўлганимдан кейин сигарет чекиш учун ташқарига чиқдим ва хожатхона томонга қараб юрдим. Бинонинг орқасидаги сахнда ахлат ташлайдиган катта темир яшиклар бор, биласиз.\nЎша яшикларни олдида тўхтаб сигаретимни тутатарканман, уюм-уюм бўлиб ерда сочилиб ётган қоғозларга кўзим тушди. Бир бўралаб ёғаётган қорга, бир сочилиб ётган ва қор кўмаётган қоғозларга қараб, бироз муддат тўхтаб қолдим.\n“Қандайин инсонларни тақдирини ҳал қилган экан бу қор кўмаётган қоғозлар?” деган хаёл билан сигаретимни чекарканман, яна қоғозларга тикилдим. Не кўз билан кўрайки, бу ерда сочилиб ётган қоғозларда сизни исми-шарифингиз кўрсатилган.\nАтрофга аланг-жаланг қарадим, ҳеч ким эътибор бераётгани йўқ. Лекин ерда менинг ҳимоямдаги аёлга, яъни сизга тегишли, балким сизни айбсизлигингизни исботловчи ҳужжатлар бўлса керак, оёғим остида сочилиб ётарди.\nУ ҳужжатларни териб олиб, терговчи билан уларни ахлат яшиклар олдида сочилиб ётгани сабабини муҳокама қилай десам, сизни олдингизга киришга кечикаман.\nБизни учраштирмаслик учун кечикканимни баҳона қилишлари мумкинлигини ҳисобга олиб, шошганимча бу ёққа келавердим. Лекин у ҳужжатларни айнан қандай хужжатлар эканлигини билмайман, – деди тергов ҳибсхонасига кириб келган Ҳусанжон шоша – пиша.\n– Ҳусанжон уларни бирортасини қўлизга олиб кўрмабсизда? Қандай ҳужжат, нималар расмийлаштирилган экан уларда?\n– Йўқ, қарамадим, у қоғозларни олайми дедиму, яна олишга ҳижолат бўлдим, кўриб қолишса-чи, деган ҳадикда. Яна сизни олдингизга ҳам шошилдим. Терговчи бугун сизни мен билан учраштиришга рухсат беришларини телефонда айтганди изолятор бошлиғига. Шунинг учун шошдим.\n– Ҳусанжон, нега олмадингиз? Ахир, билмаймизку, улар қандай ҳужжат эканлигини? Илтимос, ҳозирнинг ўзида прокуратурага қайтиб бориб, ўша қоғозларни олиб келинг. Мен учун ўғрилик қилинг, илтимос, – деб ялиндим унга, – хозирда бугун сиз билан жиноят иши бўйича гаплашишдан кўра ўша қор тагига кўмилаётган ҳужжатларни қўлга киритиш мухимроқ.\nШунинг учун сиздан илтимос, бирор нарсани баҳона қилиб, прокуратурага қайтиб боринг ва ўша ҳужжатларни қўлга киритинг.\nЎша ахлат яшикка эмас ерга тўкилган, қор ҳам кўмишни истамагандек сизни, айнан мени ҳимоячимни эътиборини тортган ҳужжатларни кўрганингизни ўзи Аллоҳнинг мўъжизаси эмасми?\nУ ҳужжатлар қандай ҳужжат бўлмасин, уларни ахлат яшикка ташлангани бизни ҳақлигимизни исботлайди. Уларни битта қўймай йиғиштириб олинг ва терговчиларга ҳеч нима деманг бу ҳақда, борақолинг энди, – дедим юрагим хапқириб.\nҲусанжоннинг менинг ёнимда ўтказаётган ҳар бир дақиқаси ҳужжатларни қўлга киритиш имкониятидан маҳрум қилиши мумкинлигини иккимиз ҳам хис қилиб турардик.\n– Менимча, бу ўғриликка кирмайди. Чунки мен у қоғозларни жиноят иши материаллари орасидан эмас, қор тагидан териб оламан-ку, тўғрими? Унда, мен кетдим, терговчини бошини оғритиб, ниманидир баҳона қилиб, яна прокуратурага киришга эришишим керак. Бориб, олайчи, қанақа қоғозлар экан. Уларни қўлга киритгандан кейин, тўғри сизга олиб келаман. Кейин, у ҳужжатларни биргалашиб кўрамиз, – деди Ҳусанжон шошилиб.\nПрокуратурага қайтиб борган адвокатим қор тагида қолиб шалаббо бўлаёзган, лекин ўқишнинг иложи бор бўлган бир неча вароқ ҳужжатларни ердан териб олгандан кейин, ўша кунни ўзида мени ёнимга қайтиб кирди.\n– Прокуратурага қайтишингиз муаммо бўлмадими ишқилиб? Киритаверишдими?, – ўсмоқчилаб сўрадим ундан. – Билсангиз агар ёшлигимдаги севган йигитимни ҳам интиқлик билан кутмагандим, сизни кутганчалик. Нима бўлди, прокуратурага киритишдими, йўқми деган ўй миямни кемириб ташлади. Қани ҳужжатлар? Тезроқ кўрсата қолинг.\nХурсандчигини яширмаган адвокатим менга қараб мийиғида кулди-да, ердан териб олинган ҳужжатларни стол устига қатор қилиб териб қўйди.\nҲали қуриб улгурмаган ҳужжатларни авайлаб қўлга оларканман, Ҳусанжонга қарадим: – у ўзи қўлга киритган ғалабасидан шодонлигини яшириб ўтирмади.\n– Йўқ муаммо бўлмади. Сизни олдингиздан чиққанимдан кейиноқ терговчига қўнғироқ қилиб, сизни яна “очлик” эълон қилишингиз ҳақидаги қарор қилганингизни айтгандим, терговчини ўзи сизни алдаб йўлга солишимни илтимос қилди ва прокуратурага тезлик билан етиб боришимни илтимос қилди.\nПрокуратурага боргач, қўлтиғимдаги папкам билан гўёки сигарет чекмоқчи бўлиб хожатхона томонга ўтдим ва папкамдаги ҳужжатлар солинган папкам “қўлимдан тушиб кетиб, ҳужжатларим ерга сочилиб кетди” ва уларни йиғиштириб олдим холос, – деди қув кўзларини менга тикиб куларкан. – Кўрингчи, қандай бойликни қўлга киритибман. Ўзим кўрдим, Эргашев Раҳимга алоқадор жиноят иши материалларининг папкаларига тикилган ҳужжатлар рўйхатлари экан, – дея гапираркан Ҳусанжон бир вароқ ҳужжатни қўлига олиб, гўё қуритмоқчи бўлгандек елпиди.\nНе кўз билан кўрайки, бу ҳужжатлар ҳақиқатан ҳам 2000 – 2002 йилларда мен жабрланувчи бўлиб ўтган Эргашев Раҳимга қарши қўзғатилган ўн бир томлик жиноят ишининг биринчи бетларига тикилган ҳужжатлар рўйхати экан.\nЭргашев Раҳим Ўзбекистон Республикаси Ички Ишлар Вазирлигининг Фарғона водийси бўйича куратори, милиция полковники Алишер Эргашевнинг туғишган укаси, Фарғона вилоят ИИБ бошлиғи Аминжон Тошхўжаевнинг жияни эди.\nРаҳим Эргашевни менинг банкдан олган кредит маблағларимни ўзлаштириб юборгани юзасидан маъмурий органларга берган шикоятим ва узоқ давом этган можаролардан кейин кўзғатилган жиноят ишининг жилдлари рўйхати эди бу ҳужжатлар!\nҲусан Маҳбубовнинг хушёрлиги шарофати ила прокуратура вакилларининг бир пайтлар мен жабрланувчи бўлиб ўтган жиноят иши бўйича чиқарилган айблов ҳукмини бекор қилиб, мени ўзимни жиноятчига айлантирган пайтларидаги ўн бир томлик жиноят иши материаллари орасидан айбсизлигимни исботлайдиган барча далилларни суғуриб олиб, уларни йўқ қилиб, иш материалларини саккиз томга айлантирганликларини фош қилиш имконига эга бўлгандик.\nТабиат мўъжизаси қор ҳам менга кўмак беришга шошилди ва сирларни ўз қўйнида кўмилиб кетишига йўл қўймади.\nЙЎҚ ҚИЛИНГАН УЧ ЖИЛД ҲУЖЖАТЛАР БЎЙИЧА СУДНИНГ АЖРИМИ\n2006 йилнинг 17 февраль кунги Жиноят ишлари бўйича Қуйичирчиқ туман суди биносида ЖИБ Тошкент вилоят судининг ёпиқ сайёр суд мажлисида чиқарган АЖРИМИ:\nЖиноят ишининг иккинчи–тўққизинчи жилдлари Эргашев Рахимни айблашга оид бўлганлиги, ишнинг унга нисбатан қисми бекор қилиниб, жиноят ишлари бирлаштирилганлиги, шунингдек, ушбу жилдлардаги асосий хужжатлар биринчи, ўнинчи, ўн биринчи, ўн иккинчи ва ўн учинчи жилдларга қўшилганлиги, раислик қилувчи томонидан ушбу жилдлардаги ЖПКнинг 443–моддасида кўрсатилган ҳужжатлар ўқиб эшиттирилганлиги, суд муҳокамасида ёзма далиллар, экспертларнинг хулосалари ва баённомаларнинг барчасини ўқишга имконият мавжуд эмаслигини, иккинчи–тўққизинчи жилдлар далилларга суд муҳокамасида тўпланган далилларни маслаҳатда хулосага келишликни инобатга олиб, ҳимоячи Ҳусан Маҳбубов томонидан келтирилган илтимоснома рад қилинсин.\nАДВОКАТ ҲУСАН МАХБУБОВНИНГ CУДДАГИ МУЗОКАРА СЎЗИДАН ЛАВҲА\n“…. Энди шу эпизоднинг асосий бир кўриниши бўлган жуда кўп миқдорда ўзгаларнинг мулкини талон-тарож қилиш, сохта ҳужжат расмийлаштириш ва унда иштирок этиш тўғрисидаги иш ҳолатига ўтадиган бўлсам. Аввало шу эпизодга тааллуқли бўлган жиноят иш материаллари аввал ўн бир жилд, кейинчалик эса саккиз жилдга айланиб қолган ҳолатига тўхталмоқчиман.\nШу эпизод билан судланган Эргашев Рахимга тегишли айблов ҳукми Жиноят ишлари бўйича Фарғона вилоят суди томонидан Вилоят прокурорининг протестига биноан кўриб чиқиб, қайта қўшимча тергов ҳаракатларини ўтказиш тўғрисидаги қарор чиқарилганидан сўнг ижро қилишлик учун вилоят прокуратурасига юборилган пайтда илова хатида ўн бир жилд деб кўрсатилган жиноий иш ҳеч қандай эҳтиёж бўлмасада саккиз жилдга айланиб қолиши бизни жуда таажжублантирди.\nБу ҳақда ўз илтимосномамизда атрофлича билдириб ўтган вақтимизда давлат айблови бу тўғрисида ўз фикрларини билдираётиб, “Ҳимоя қайси ҳужжатлар йўқолганлигини кўрсатиб беришсин”, дейиш билан чегараланди, холос. Лекин, давлат айбловчиси Ориф Аҳмаджонов қайси жилд қайси жилдга қўшиб юборилганлиги тўғрисидаги ҳеч қандай фикрни ҳанузгача билдиргани йўқ. Қисқартирилган саккиз жилддаги баъзи гувоҳларни кўргазмалари ўқиб эшиттирилиши сўралганда, давлат айблови бунга қаршилик кўринишда фикр билдириш йўли билан яна бир бор жиноят ишида баъзи ҳужжатлар йўқолганлиги ошкор бўлиб қолишидан чўчиганлар.\nАйбловни фикрига кўра ўн бир жилддан саккиз жилдга айлантирилган иш ҳужжатлари судланувчи М.Тожибоеванинг ишига ҳеч қандай алоқаси йўқлиги, бу жилддаги ҳужжатлар Эргашевга тааллуқли бўлганлиги учун шу жилддаги ҳужжатлар ўқиб эшиттириш керак эмаслиги, Мўътабар Тожибоевага тааллуқли бўлган жилдларда керакли ҳужжатлар борлиги тўғрисида важ келтирилди.\nСавол туғилади: Тергов органига М.Тожибоевага тегишли бўлган жилд тўпламлари билан саккиз жилдни бирлаштириш тўғрисидаги қарорни чиқаришликнинг нима кераги бор эди?…”\nТЕРГОВЧИЛАР ТОМОНИДАН ЙЎҚ ҚИЛИНГАН ҲУЖЖАТЛАР НАМУНАСИ № 1–ЖИЛД\nДИЛАФРЎЗ – “АКТРИСА” АДВОКАТ!\nДилафрўз Нурматова – Фарғона шаҳридаги «XXI Аср мулкдори» номли адвокатлик идораси адвокати.\nМендан ўн икки ёш кичик, бир сўз билан айтганда, иш бошлаганида содда ва тажрибасиз эди. Шунинг учун ҳам менга шогирд тушганди. Кейинчалик, 2004 йилда ташкил этилган “Ҳуқуқшунослар қийноқларга қарши” Ташаббус Гуруҳи асосчиси ва таъсисчиларидан бирига айланганди.\nОхирги пайтларда у анча пишиб, ҳуқуқий курашларда чиниқиб қолган эди. Аммо унинг етук адвокатга айланиб улгурганидан кўпчилик бехабар эди.\nЭҳтимол, шунинг учундир, 7 октябрь куни ҳибсга олинган пайтимдаёқ Дилафрўзни ўзимга ҳимоячи қилиб олганимда унинг иқтидорига шубҳа билан қараган терговчилару-адвокатлар ҳайрон бўлишганди. Аммо шуни таъкидлашим керакки, ҳибсда ўтириб ўзимни ҳимоя қилиш жараёнимда амалга оширган ўта муҳим ишларимда у энг яқин кўмакчим бўлган…\nДилафрўз билан ҳибсга олинишимдан бирор ҳафталар олдин, Жиноят ишлари бўйича Қува туман судида бир жиноят ишида ноҳақ қораланиб, ҳибсга олинган ва қийноқ қўлланиб, қилмаган жиноятини бўйнига олишга мажбур қилинган йигитнинг судида ҳимоячи сифатида иштирок этганимизда кўришгандик.\nТанаффус пайтида «Даракчи» газетасининг янги сонини варақлаётган Дилафрўз менга қараб «Мўътабар опа, мана буни қаранг, Африкалик бир аёл Нобель мукофотини олгунича кўп азобли кунларни бошидан ўтказган экан. Қаранг-а, ҳаёти худди сизнинг тақдирингизга ўхшаб кетаркан. У Нобель мукофоти совриндори экан, сиз эса Нобель мукофоти Номинантисиз. Лекин сизнинг таржимаи ҳолингизда биргина нарса етишмаяпти” – деди кулиб.\n“Нима экан?” – сўрадим қизиқсиниб.\n“Бир дунё ғам-ташвишни кўрган бу Африкалик аёл қамоқда ҳам ўтириб чиққан экан. Қолган ҳаммаси бир ҳил сизни тақдирингиз билан. Фақат қамалиб чиқиш факти етишмаяпти сизга” – ҳазил қилиб қаҳ-қаҳа отганди у.\nОрадан ҳеч қанча ўтмай қамалдим. Тергов ҳибсхонасига адвокатим сифатида келган Дилафрўз: «Мўътабар опа, ўша пайтда мен: “Сизга қамалиб чиқиш етишмаяпти” – деб ҳазиллашиб айтгандим. Бундай бўлишини хаёлимга ҳам келтирмагандим. Сизни қамашга ҳаддилари сиғмайди деб ўйлардим. Узр, кечиринг, опажон» – дея ўша пайтда айтган гапига аттанг қилиб, ҳижолат чекди у.\nМен қамалганимдан кейин дардини эшитиб, маслаҳат берадиган кишисидан айрилиб қолгани учунми, у кутилмаганда тергов ҳибсхонасига кириб келар, мен билан учрашгач, оиласидаги ва бошқа муаммоларини айтиб, йиғлаб ҳам оларди.\nМен уни тинчлантириш учун маслаҳатлар берсам, жимиб қоларди-да: «Мўътабар опа, ўзингиз қай аҳволдасиз-у, яна сизга келиб дардимни достон қилиб, ташвишингизга ташвиш қўшаяпман. Мени кечиринг. Ахир нима қилай? Ҳасратимни эшитадиган, беминнат маслаҳат берадиган ёлғизгина дардкашим эдингиз. Сиздан айрилиб, довдираб қолганман-да” – деб яна кўзига ёш оларди.\nМен Дилафрўз каби бошқа адвокатларим билан ҳам бўлиб ўтган қизиқарли ва хатарли воқеалар ҳақида, албатта, тўхталиб ўтаман.\nҲозир эса севимли шогирдим Дилафрўз ҳақида айтмоқчи бўлганларим жуда кўп. У эндигина адвокатлик фаолиятини бошлаган эди. Бундай машаққатли йўлда тета-поя қилишга уринаётган эди ўшанда.\nЭнди эса ўз ҳаётини хавфга қўйиб, менинг ҳимоям учун курашмоқда шу митти жон. Менга кўмак бериш илинжида нималар қилмади дейсиз?\nТинтув чоғида уйимдан олиб кетилган ҳужжатлар ичидан ҳимоям учун зарур бўлганларини қўлга киритиш учун ўзини не кўйларга солмади бечора. Ёлғиз унинг кўмаги билангина гарчи тергов ҳибсхонасида ўтирган бўлсам-да, кўп нарсага эришдим.\nЭҳ, Дилафрўз, Дилафрўзгинам-а, тергов гуруҳидаги аёлларга суяги йўқ прокуратура терговчиси Ислом Мирзалиевнинг чекига қонунга зид тарзда уйимдан олиб кетилган “Ўтюраклар Клуби” олти йиллик архив ҳужжатларини кўздан кечириш ва баённома расмийлаштириш тушганди.\nТергов ҳаракатларида қатнашаётган Дилафрўз эса ўша терговчини чалғитиш мақсадида бошига парик, эгнингга калта юбка кийишга ҳам мажбур бўлганди мени деб. Ҳа, ҳа, худди шундай бўлган. Дилафрўз терговчининг кўзини ўйнатиб, хаёлини ўғирлаш учун энг охирги урфдаги пахмоқ парикни бошига қўндириб, упа-элакни ҳам жойига қўйиб-қўярди. Бундай пайтларда у адвокатлик эмас, артистлик маҳоратини ишга соларди.\n“Тергов ҳаракатларида холисларга ҳожат борми?” – дерди Дилафрўз карашма билан кўз сузиб терговчига. Унинг ишвалари олдида жинни бўларди суюқоёқ терговчи.\nҚарабсизки, холисларнинг иштирокига ҳам чек қўйилди. Аслида бундан терговчининг ўзи ҳам манфаатдор. Ёш адвокатнинг жозибадор қоматига холислар гувоҳлигида ҳирс билан қаролмайди, ахир.\nТан олиш керак, асосий манфаатдор мен бўлардим. Дилафрўзнинг ишвасига учиб, унинг қоматидан кўз узолмаётган терговчи ўзимга алоқадор ҳужжатларни секингина ўмараётганимни сезмасди ҳам. Ёш адвокатга-ку терговчини чалғитиш писта чақишдек осон иш.\nАммо тергов ҳаракатларида холис қатнашгудек бўлса, ҳаракатларимни кузатиб, ҳужжатларни ўғирлаётганимни кўриб қолишлари ҳеч гап эмас эди-да. Шунинг учун ҳам холислардан халос бўлиш айни муддао.\nШундай пайтларда баъзан Дилафрўз: «Бўлди, энди парик ҳам киймайман, мини юбкада ҳам келмайман» – дерди сиқилиб менга.\n“Бироз сабр қилиб, ролингизни ижро этиб туришингизга тўғри келади. Айрим зарур ҳужжатларни ҳали қўлга киритганимча йўқ, шошилманг. Ҳали муҳим хужжатлар солинган каробкалар очилгани йўқ” – дея илтимос қилардим ундан.\nТушлик пайтида овқатланишга чиқиб кетишаркан: “Ошхонада кўпроқ олиб ўтиринг” – деб тайинлардим Дилафрўзга имо қилиб.\n“Очлик” эълон қилганим учун терговчи ҳужжатларимни ўзим кўздан кечириб, рўйхатини қилиб ўтиришим учун ташлаб кетарди. Менга қоровулликка қўйиб кетилган қўриқчи милиционерни чалғитиш қийин эмасди. Унинг кўзларини шамғалат қилиб, ишимга алоқадор ҳужжатларни осонгина ўғирлардим….\n– Илтимос, менга битта кружкада муздек сув келтириб беринг, юрагим безовта бўляпти, – дердим ўмаришим керак бўлган ҳужжатларни ажратиб олгач.\n– Йўқ, сизни ҳужжатлар билан ёлғиз ташлаб, чиқиб кетишим мумкин эмас, – дерди назоратчи рўйхушлик бермай.\n– Мени ташлаб кетишингиз шарт эмас. Ўзим ҳам истамайман чиқиб кетишингизни. Чунки, кейинчалик, бирор ҳужжат йўқолса, мендан тўнкашларига имконият туғилади, агар ўзим ёлғиз қолгудек бўлсам… Лекин, юрагим жуда ёмон безовта бўляпти. Илтимос, деразадан қараб, сув келтириб беришларини айтинг, етади, – дея уни ишонтирардим.\nГапимга лаққа тушган милиционер деразадан қараб, кимнидир чақириб, сув келтириб беришларини сўрагунича, ўмаришга тайёрлаб қўйилган ҳужжатларни ичкарига олиб кириб кетишим керак бўлган газеталар орасига яширардим.\nТергов ҳаракатлари тугаганидан кейин, ҳужжатларни олиб, камерамга кириб кетардим. Кеча ўғирланган ҳужжатларимни эртасига терговга чиққанимда, олиб чиқардим. Адвокатимдан ксеронусха чиқариб келишини сўрардим.\nМени умуман ҳеч қандай жиноятлар содир этмаганлигимни мана шундай усуллар билан ўғирлаб улгурган ҳужжатларим исботлайди.\nМенинг мутлақо беайблигимни, жиноятлар содир этмаганим, 2015 йил 1 октябрь кунги БМТ қарорини мени фойдамга чиқарилишида мана шу Фарғонадаги ўнинчи сонли тергов ҳибсхонасида ўғирлаганим ва ушбу асарда эълон қилаётганим муҳим хужжатлар ҳиссаси улкан десам муболаға бўлмайди.\nДИЛАФРЎЗ НУРМАТОВА БИЛАН ҲАМКОРЛИГИМИЗ ТАРИХИ\nФарғоналик адвокат Дилафрўз Нурматова билан 2004 йилнинг ноябрь ойи бошларида Жиноят ишлари буйича Фарғона шаҳар судида кўрилаётган бир жиноят ишида ҳимоячи сифатида қатнашаётган пайтимизда танишгандим.\nШунда у мен ҳақимда кўп таърифлар эшитганлигини, лекин ўзимни эндигина кўриб турганлигини айтганди. У билан суд ва тергов жараёнларида яна бир-икки учрашиб, суҳбатлашиб қолгандик.\nШундай учрашувларнинг бирида у кўнглидаги гапларни тўкиб солганди: – Биласизми, Мўътабар опа, бир партия томонидан Фарғона вилояти Учкўприк туманидан Қонунчилик Палатаси депутатлигига номзодим қўйилган.\n– Зўр-ку! Табриклайман, – дедим самимият билан.\n– Опа, очиғи номзодим қўйилганидан ўзим ҳам бехабар эдим, тасодифан эшитиб қолдим, – деди у ҳижолатомуз.\n– Қўйсангиз-чи! – дедим ишонқирамай, – Камтарлик қилманг-да.\n– Йўқ, ишонинг, бу камтарлик эмас. Рости ҳам шу. Партия раҳбарлари номзодлар сонини кўпайтириш учунгина менинг номзодимни ҳам рўйхатга киритишган экан…\n– И-е-е, бу ёғи қизиқ бўпти-ку! – гарчи шундай деган бўлсам-да, бу гап мени ажаблантирганмаганди.\nЧунки бу юртни бошқараётганлар ҳар соҳада кўзбўямачилик қилишларига кўникиб, шу қабилидаги алдам-қалдамларни кўравериб, рости, бу кўзлар пишиб, қулоқлар тўлиб кетган аслида.\n– Гап шундаки, барча номзодлар аллақачон ўз дастурларини ишлаб чиқишган. Ҳатто газеталарда ҳам кимўзарга эълон қилишга киришиб кетганлар. Уларни кўриб, ўзингни ноқулай сезаркансан киши. Уларнинг қаршисида гўё билимсиздек, чорасиздек кўринишни истамайман.\n– Хўш, хўш? – гапни қисқа қилиб, суҳбатдошимга бор гапини гапириб олишга имкон бердим.\n– Ўйлаб қарасам, номзод сифатида номига бўлса ҳам ўз дастуримни ишлаб чиқишим керак экан-да, опа. Ҳадемай депутатликка номзодларнинг сайловчилари билан учрашувлари бошланади. Менда эса ишончли вакил ҳам йўқ, ҳатто.\n– Ният бор экан, ҳаракатингизни қилмайсизми унда? – дедим сабрсизлик билан.\n– Э-э-э, бу айтишга осон. Мен шу ёшгача бирор-бир сиёсий ишларга аралашмаган бўлсам. Дастурни қандай ишлаб чиқиш борасида эса, оз бўлса-да, тушунчанинг ўзи йўқ бўлса менда, нима қилиш керак?\nУчрашувлар бошланса, сайловчиларнинг саволларига қониқарли жавоб бера олишимга ҳам ишонмайман ҳатто. Бошида буларни ўйламаган эканман. Энди билсам, жуда қийин экан. Билганимда номзодимнинг қўйишларига сира рози бўлмас эдим. Эҳ-ҳе, ҳали қанча тайёргарлик кўришим, ўқиб ўрганишим керак экан-а? Ўйласам, қўрқиб кетаяпман! – деди у икки қўли билан чап кўксини чангаллаб.\n– Вой-вой-ей, сизнинг аҳволингиз жуда мушкул, дардингиз ҳақиқатдан ҳам оғир экан-ку, – ҳазил аралаш куларканман, – Сизнинг бошқа номзодлардан қаерингиз кам? – дедим бирдан жиддий тортиб, – олий маълумотли ҳуқуқшунос шундай деб ўтирса, уят эмасми? Ҳеч қачон бир нарсани эсингиздан чиқарманг: Инсон қилган ишни, инсон қилади. Тушундингизми? Дўсту-душманлар эшитмасин бу гапингизни, масхара бўласиз-а! Ўзингизни қўлга олинг-да, вақтни бой бермай олға интилинг!\nШунчаки номзодлар сонини кўпайтириш учун мени ҳам тавсия қилишган, деб бунақанги бўшаши-и-и-б бепарво бўлиб ўтираверманг. “Мен депутат бўлишим шарт!” деган мақсадни олдингизга қўйиб, олға интилинг, келишдикми?\n– Қайдам опа, эплай олармиканман? – бўшашди у.\n– Эплайсиз, албатта эплайсиз. Бунинг учун аввало ўзингизни ишонтира олишингиз керак! – дедим унга далда бериб.\n– Дастур тузишда менга кўмаклашворинг унда опа. Кейин… Кейин сизни ишончли вакил қилиб олсамми деган фикр келиб қолди миямга. Нима дедингиз? – умидвор тикилди.\n– Мен сиздан ёрдамимни аярмидим, қизиқсиз-а, Дилафрўз! Сўзсиз кўмаклашаман сизга, кўнглингиз тўқ бўлсин, – жавоб қилдим уни қувватлаб.\n– Ростданми? – сўради у ишонқирамай.\n– Нима, мени бирор марта ёлғон гапирганимни эшитганмидингиз? – ҳазиломуз савол қилдим, – Агар чиндан ҳам истасангиз, майли, сизнинг ишончли вакилингиз бўлишга розиман. Дастур лойиҳасини ишлаб чиқишингизда ўзим кўмаклашаман. Дастурингиз “Жамоатчилик назорати ҳақида”ги Қонунни ишлаб чиқиш ва уни ҳаётга тадбиқ этиш устида ишлашдан иборат кенг қамровли ва айни пайтда долзарб мавзуга бағишланса қандай бўларкин? Сиз мана шу ҳақда ҳам ўйлаб кўринг, хўпми?\n– Вуй, бирам яхшисизки, опа, – деди севинчдан юзи ёришган Дилафрўз. Мен ҳақимдаги маълумотларни олиб, қуюқ хайрлашди.\nУ ўша кетганича, дараги бўлмади. Уни йўқлаб, қайта-қайта қўнғироқ қилдим. Жавоб бўлмади. Негадир у мендан ўзини олиб қочадиган бўлиб қолди. Бунинг сабаби нима, билишга қизиқардим, албатта. Бироқ, бу каби саволларимга жавоб топа олмай ўйланардим…\nҚачонки сайлов жараёнлари тугагач, мени қийнаётган жумбоқларнинг барига бира тўла жавоб олдим. Қайта учрашганимизда у минг бир ҳижолат билан “қўринмас одам” бўлиб қолганининг сабабларини эртакдек айтиб берди\nДилафрўз партиянинг Фарғона вилоят кенгашига қўнғироқ қилиб, ўзига ишончли вакил топганлигини билдиргач, партиянинг номзодлар билан ишлайдиган бўлим бошлиғи уни ҳузурига таклиф қилади. Учрашганларидан кейин бўлим бошлиғи: – Биласиз, Дилафрўзхон, бизнинг номзодлар билан ишлайдиган бўлим ишончли вакилларга керакли ҳужжатларни расмийлаштириш ишларига масъул, – у “Биласизми шуни?”, дегандек қараш қилади ҳуқуқшуносга.\n– Тўғри, хабарим бор, – тасдиқлайди Дилафрўз.\n– Билсангиз, яхши… Ўз вазифамиздан келиб чиқиб, сиз ишончли вакил қилиб олиш учун танлаган фуқаро хусусида сўровномаларни тўлдиришимиз даркор, қоғозбозлик қилишга мажбурмиз. Узр, бу ёғи расмиятчилик. Ўзингиздан қолар гап йўқ, – чайналганча гапни узоқдан бошлайди бўлим бошлиғи.\n– Тушунаман, – дейди Дилафрўз бамайлихотир, – партия менга ишончли вакил бўлишга розилик билдирган шахс ҳақида маълумот олишга ҳақли деб ўйлайман. Ишончли вакилликка мен Мўътабар Тожибоевани танлаганман. Келишиб ҳам олдик. Тез кунда опа билан энг долзарб мавзуда дастур тайёрлашга киришамиз.\nБу гапларни эшитган партия вакилининг ранги-қути ўчиб, қўллари титраб, тутган ручкаси ҳам стол тагига тушиб кетади:\n– Мўътабар Тожибоевани? Тўғри эшитдимми? – қулоқларига ишонмай сўрайди у.\n– Ҳ-и-м, “Ўтюраклар Клуби” инсон ҳуқуқларини ҳимоя қилиш ташкилоти рахбари, мустақил журналист Мўътабар Тожибоевани – бошлиқнинг аҳволидан ҳайрати ошган Дилафрўз ортиқча бир сўз айтишга ҳам ботинолмай қолади.\n– Йўқ, йўқ, – дейди бўлим бошлиғи боши узра кўтарган икки қўлини бап-баравар тебратаркан, – Тожибоевани ишончли вакил килиб олишингиз мутлақо мумкин эмас, асло! Бу жуда хавфли!\n– Нега энди? – ажабланади Дилафрўз.\n– Сиз Мўътабар Тожибоевани танимайсиз шекилли?! – хавотирли хитоб қилади бошлиқ.\nЖАМОАТЧИЛИК НАЗОРАТИ?! КИМГА КЕРАК ЭКАН БУ?! ЙИҒИШТИРИНГ!!!\n– Мўътабар Тожибоевани жуда яхши танийман. Айтдимку, опа билан “Жамоатчилик назорати ҳақида”ги Қонунни ишлаб чиқиш ва уни ҳаётга тадбиқ этиш устида ишлашдан иборат долзарб мавзуни қамраб олган дастур ишлаб чиқишга келишиб олганмиз. Ишончли вакил бўлишини сўрагандим, рози бўлдилар. Нимаси ёмон экан бунинг?\nТожибоева дастур лойиҳасини тайёрлашга ҳам киришиб кетган. Олиб келгач, уни кўриб чиқиб, янада пухта, пишиқ қилиш устида бирга ишлаймиз. Мен ҳақиқий номзод сифатида депутатлик учун курашмоқчиман. Менда ҳам сиёсий майдонга чиқиш истаги туғилди… Энди билсам, – у гапини тугата олмайди. Ёш ҳуқуқшуноснинг оғзидаги оғзида, бўғзидаги бўғзида қолади.\n– Қани, бу ёққа юринг-чи? – шартта гапини бўлган бошлиқ уни етаклаб, партия биринчи котибининг хонасига олиб кирди.\n– Оҳ-ҳо, ёш ҳуқуқшуносларга саломлар бўлсин. Ҳа, келинг, Дилафрўзхон, ишлар қалай? Бўляптими ишқилиб? Дастурни нима қилдингиз, дастурни? Анави газеталарда ҳамма номзодларни дастурлари чиқиб ётибди-ку, ўшалардан бирортасини олиб, у ер-бу ерига қалам текказсангиз, бўлди-да. Қарабсизки, дастурингиз тайёр! Нима дедиз-а? – лаби-лабига тегмайди биринчи котибнинг.\nСўз навбати тегишини орзиқиб кутаётган бўлим бошлиғи ёрилиб кетай дерди, асаблари таранглашиб.\nУнга кўзи тушган бош котиб: – Тинчликми? – деб сўрайди.\nДилафрўзга эса: «Нима бўлди?» – дегандек савол назари билан қараркан, қошларини учиради.\n– Юқоридан ҳам депутатликка ўтмайдиган ҳуқуқшунослар, ҳам аёлларни кўпроқ жалб қилиш ҳақида топшириқ бўлган. Шунинг учун ҳам бу хонимчани номигагина номзодлар рўйхатига қўшгандик. Бу ҳақда ўзини ҳам огоҳлантиргандик. Лекин, лекин, – жаҳлини жиловлай олмаган бўлим бошлиғи чайналиб қолади. – Аммо…\nҚаранг, ҳам ёш, ҳам аёл, ҳам ҳуқуқшунос деб топган номзодингизнинг аҳволига қаранг, кўриб қўйинг ҳолини! – дейди аламдан қақшаб.\n– Ҳа, нима бўлибди бу аёлга? Қандай гуноҳ қипти? –“тушунмадим” дегандек елка қисади бош котиб.\n– Ўзидан сўранг. Ўзига ишончли вакилликка кимни топибди экан? Қандай мавзуда дастур ишлаб чиқишга киришган экан, бир сўраб кўринг-чи? Қарорлари ҳам бўлакча бугун!\n– Хўш Дилафрўзхон, тинчликми? Кимни танладингиз ишончли вакилликка? Дастурингиз қанақа, қарорингиз-чи?\n– Ахир депутатликка номзодимни ўзларингиз қўйгансизлар, тўғрими? Ишончли вакил танлашга ҳаққим йўқми? Кимлардандир қўчирмачилик қилмай, ўз дастуримни ишлаб чиқсам, депутатликка сайланиш учун астойдил курашсам-чи, буни нимаси ёмон?\n– Бу суд идораси эмас! Ҳуқуқим борми, йўқми, деган саволларга жавоб қидирадиган! Топишмоқ айтмасдан, лўндасини гапиринг, ишончли вакилингиз ким? Дастурлар қанақа? –жиддийлашади бош котиб.\n– Ундан эмас, мендан сўранг, мендан? – кўксига муштлаб ура бошлайди бўлим бошлиғи, – Мўътабар Тожибоевани ишончли вакилликка олганмиш. Бугун расмийлаштириш учун деб, унинг паспорт нусхаларигача олиб келибди!\n– Ни-ма?! – арвоҳ кўрган одамдек сесканиб кетади бош котиб, – Уни қаердан топа қолдингиз? Нимага айнан уни ишончли вакил қилмоқчисиз? Бирор кимсани топиб номигагина ишончли вакил қилсангиз бўлмайдими бошимизни кундага қўймасдан?\n– Нима, Тожибоева жиноятчими, нега уни танлашим мумкин эмас?\n– Жиноятчидан ҳам баттар, бузғунчи! Ватан, халқ хоини у! – бош котиб кўзларини ола-кула қилади.\n– Хоин бўлса нимага озодликда эмин-эркин юрибди? – ўзини овсарликка солади Дилафрўз.\n– Ўзингиз ҳуқуқшуноссиз, биласиз сиёсатни. Ҳозир арқонни узун ташлаб кўйишган. Кези келганда ўзлари секингина тортиб, йиғиштириб олишади. Шунга ҳам ақлингиз етмайдими? – беўт ёниб кетади бош котиб.\nБу беаёв баҳслашувлардан бетоқат бўлаётган бўлим бошлиғи гап қўшади: – Дастурини сўрамайсизми?\n– Ҳа, шуни айтинг. Дилафрўзхон, дастурингизда қандай мавзуни кўтармоқчисиз?\n– “Для галочки” депутатликка номзодимни қўйгандингизлар, ҳатто ўзимдан сўраб кўрганларинг ҳам йўқ. Депутатликка номзодим қўйилганини номзодлар рўйхати эълон қилингандан кейингина билдим. Сайловчилар билан бўлган учрашувларда ҳуқуқшунос бўла туриб, нима, мум тишлаб ўтиришим керакмиди? Бировни дастурини кўчириб олиб, шарманда бўлайми?\nШуларни ўйлаганим учун Мўътабар опага вазиятни тушунтирдим. У киши менга ишончли вакил бўлишга розилик берди. Мени қўғирчоқ эмас, ҳақиқий номзод бўлишга ундади, депутатликка сайланиш учун астойдил курашишимни айтди.\nДастурга эса «Жамоатчилик назорати ҳақида”ги Қонунни ишлаб чиқиш ва бу қонунни ҳаётга тадбиқ этишга эришиш» масаласини бош мавзу қилиб оладиган бўлдик.\n– “Жамоатчилик назорати?!” – биринчи котиб бўғилаётгандек галстугини бўшатади, чойнагидаги совуб улгурган чойини пахта гуллик пиёласига қуяди. Ичиш учун оғзига олиб боради. Лабларига теккизади-ю, бироқ уни ичиш ҳам кўнглига сиғмайди. Ёнаётган юрагини совуқ чой ҳам боса олмаслигини англайди чамаси, пиёлани қайтиб жойига қўяди. – Ким рухсат берди сизга бу мавзуни дастур қилиб олишга?\nБундай мавзуларни фақатгина депутат бўлиши аниқ бўлган, олдиндан тайинланган казо-казолар кўтаради, билдингизми? Бу мавзу дуч келган номзодлар, яъни хўжакўрсинлар учун эмас! – тутаб кетади у.\n– Мен “для галочка” номзод бўлмоқчи эмасман. Депутат бўлиб сайланиш учун ҳаққоний курашмоқчиман.\n– Тожибоева Мўътабарнинг ишончли вакиллигидами? Депутатликни орзу қилиб қолдингизми? Сизни рўйхатлар тўлиши учунгина кўшганмизни унутманг, – Дилафрўзнинг кўнглига бениш заҳар солади бош котиб. Аслида кишини заҳарлаш учун оғу эмас, бир оғиз сўз ҳам кифоя. Айтишади-ку: “Яхши сўз жон озиғи, ёмон сўз бош қозиғи” – деб.\nБундай беписанд киноядан кўнгли минг пора бўлган аёл: – Унда мен ҳозироқ депутатликка номзодликдан воз кечаман. Лекин, лекин бундай қарорга келишимнинг сабабларини очиқ-ошкора маълум қиламан, – дейди у депутат бўлишдек осмонўпар орзулари бир зумда тумандек тарқаб.\n– Ҳа, Тожибоевага ўхшаганларга хизмат қиладиган радиоларга чиқиб гапирасизми? – овозини баландлатади бўлим бошлиғи.\nБиринчи котиб эҳтиётликни қўлдан бериб қўяётган бўлим бошлиғига ер тагидан бир ёв қараш қилади-да, Дилафрўзга ўгирилиб, сохта мулозаматга ўтади: – Сингилжоним, агар сиз депутат бўлишни хоҳласангиз, кўз очиб-юмгунча кейинги сайлов ҳам келади. Ана ўшанда ҳақиқий депутатликка номзодлар қаторига қўшамиз сизни. Лекин бу сафар номзодлик тарғиботини кучайтира кўрманг! Ҳали ёшсиз, ўсишингиз керак, ёш болаларингиз ҳам бор. Шуларни ўйласангиз, Тожибоевадан узоқроқ юришингизни маслаҳат бераман…\nШу каби огоҳлантиришлар ва «Тожибоева билан гаплашасизми?» дегандек ташвишли нигоҳлар сабаб бўлибми, ё ички қўрқуви устунлик қилдими, билмадим, хуллас, Олий мажлисга сайловлар якунланмагунча, Дилафрўз менга кўринмади. Сайловда у “для галочки” иштирок этибди…\nСайловлардан кўп ўтмай Дилафрўз билан яна бир тергов ишида тўқнаш келиб қолдик. Иш жараёнидаги тасодифий учрашувларимиз яна аста-секин бизни бир-биримизга боғлай бошлади. Кейинчалик Дилафрўз билан янада яқинлашдик, кун-сайин ҳамкорликларимиз кенгайиб борди, муносабатларимиз ҳам кунма-кун қалинлашиб, дўстлигимиз кучайиб борарди.\nДилафрўз менга кўпроқ устоз сифатида қарар, ўрни келганда маслаҳатлар ҳам сўраб турарди. Вақти-вақти билан менинг ишларимга ҳам кўмаклашарди. Бора-бора деярли кунда-кун ора учрашиш, кунига бир неча маротаба қўнғироқлашиш одат тусига айланган эди. Дилафрўз менинг энг ишончли ҳамкорим ва дўстимга айланиб улгурган эди.\nPowered by WordPress | Theme Designed by: linker dsi xl | Thanks to signal boosters uk, linker dsi xl and http://www.r43dsofficiels.com/


ИЖОДКОРНИНГ МЕТИН ИРОДАСИ – Замон\nИЖОДКОРНИНГ МЕТИН ИРОДАСИ\nАсар ёзиш бу сўздан иморат қуришга ўхшайди. Ҳар бир ижодкор ўзининг қалбидаги ва миясидаги ғояларни, фикрларни ва дардларини яхлит сюжетга бирлаштириб, композиция асосида “бадиий иморат” барпо этади. Ҳар бир сўз устида эринмасдан ишласа, асар янада сифатли чиқишини буюклар амалда исботлашган. Аммо, ёзувчилик одамдан энг аввало сабр-тоқат ва матонат,метин ирода талаб қилади. Ўзининг асарига вақти ва кучини аямаган ижодкор иродали ижодкордир. Бундай адиблар адабиёт тарихида кўп учрайди. Масалан:\nБуюк рус сатирик адибининг ёзган асарлари сон жиҳатдан эмас, балки сифат даражасига қараб аҳамиятлидир. Ҳар бир қўлёзмаси устида ойлаб тер тўккан. Баъзи қиссаларини йиллар давомида ишлаганини эшитганмиз. Айниқса пьесаларини ёзиб тугатгандан сўнг, ўзининг 3-4 та дўстини тўплаб ҳар бирига қўлёзманинг дастлабки вариантини ўқитган ва қизғин муҳокамага қўйган экан. Баҳс ва мунозаралар тугагандан кейин эса ўтириб, қўлига қалам олган ва пьесанинг иккинчи вариантини ёзишга киришган…\nГраф Толстой эса ўз номига мос келадиган йирик жилдли асарлар ёзгани барчага маълум. “Уруш ва тинчлик” 4 жилддан иборат бўлиб, дан ортиқ саҳифага эга. “Анна Каренина” ҳам таҳминан 1050 варақни ташкил қилади. Улардан ташқари Толстойнинг барча асарлари умумий 90 жилдни қамраб олиши адибнинг кучли иродасидан далолат бериб турибди. Лев Николаевич ҳар биттаси 500 саҳифали “Уруш ва тинчлик” ни бир неча бор қайтадан кўчириб чиққани ҳам фикримизга далил бўла олади.\nФранциялик бу адиб ҳақида эса ҳар қанча гапирсак ҳам оз. “Инсоният комедияси” режа\nбўйича 100 жилдли романдан иборат бўлиши ва у Франциянинг ХIХ асрдаги умумий манзараси\nбўлиши лозим эди. Адиб ўз чидам ва иродаси билан кунига 18 соатлаб, кунига бир маҳал овқатланиб, қоронғи хонада,шам ёруғида ижод этгани барчага маълум. Бальзак уйқуни енгиш учун тинимсиз қаҳва ичаверган. Гарчи, Бальзак режасини тўлиқ тугалламаган бўлса ҳам, ўз қалам кучи билан 88 та романни, қисқа 20 йил ичида (1830-1850) ёзиб битирди.\nБу улуғ француз қаламкаши ҳам матонат борасида барча ижодкорларга намуна бўла олади. Верн 77 йил яшади. Умрининг сўнгги йилларида қандли диабет билан ҳасталаниб қолди. Ҳатто, унинг кўзи ҳам ожизлашиб қолган эди. Лекин, ҳеч қандай касаллик Жюль Вернга ижод қилиш учун тўсқинлик қила олмади. Адиб ўшанда ўз ўғлига айтиб туриб, асар ёздирган ва сўнгги китобларини тугаллагашга муваффақ бўлганди.\nИнглиз фантасти – болалик пайтида ҳам,балоғатга етганда ҳам оёғини синдириб олган ва натижада Герберт Уэллс бир умрга ногирон бўлиб қолган. Лекин, ёзувчиларга шунақа темир ирода ато этилган-ки, буюк асарлар ҳар қандай шароитда ҳам яратилаверади.\nXX асрнинг энг машҳур адибларидан бири бўлган Хемингуэй ҳам ёзмасдан туролмасди. Ўтириб ёзаверганидан оёқлари увушиб қолган. Аммо, шундаям у тик оёқда туриб қоғоз қоралайверган…Бундай ташқари ёзувчи урушда яраланиб, бир неча бор турли ҳасталиклар туфайли азият чеккан шахс эди. Хемингуэй вафот этганидагина ёзишдан тўхтаган.\nМатонатли адиб ва шоирлар фақат Ғарбда учрамайди. Ўрта Осиёда ҳам ижодкорлар адабиётнинг оғир синовларига бардош бериб,қийин даврларда ҳам ажойиб асарлар яратишганини таъкидлаш лозим.\nЖадидларнинг мураккаб ижодий фаолияти, Чўлпон ва Усмон Носирнинг шимолий ўлкалардаги шеърлар битганлари, Абдулла Қаҳҳорнинг мисқоллаб сўз тергани ва мустаҳкам асарлар яратгани, Ойбекнинг тилдан қолиб, ўнг қўли ишламай қолганида, чап қўлда ҳам асарлар ёзавергани, Одил Ёқубовнинг Совет-Япон урушидаги жанг майдонларида ҳам қоғоз қоралагани, Озод Шарафиддиновнинг машаққатли меҳнатларини айтиш жоиз… Умуман, қайси давр бўлишидан қатъий назар адабиётга виждонан ва қалбан ёндашган ижодкорлар Ғарбда ҳам, Шарқда ҳам кўп учрайди.\nЎзбекистон халқ ёзувчиси Абдулла Қаҳҳор: “Агар ёзувчининг аҳлоқ кодекси тузиладиган бўлса, ҳалоллик ва шижоатни биринчи моддага қўярдим, чунки, ёзувчининг бошқа ҳамма хислатлари унинг қай даражада ҳалол, нақадар шижоатли зеҳнига боғлиқдир ” деганида ҳам айнан шижоат ва матонатни назарда тутган эди. Зеро, адабиёт ижодкорларнинг шундай юксак ҳислатлари билан тирикдир.\nПРЕЗИДЕНТ ҚАРИНДОШ ВА ДЎСТЛАРИНИ ҲАМ КОРРУПЦИЯГА ҚАРШИ ЖАЗОЛАНИШИНИ АЙТДИ


11, 68, 76, 85, 124, 129-сонли йўналишлар бўйича маълумот – Telegraph\n11, 68, 76, 85, 124, 129-сонли йўналишлар бўйича маълумот\nБугун - 2020 йил 9 октябрь куни телеграм ижтимоий тармоғидаги “Ко дну” канали орқали “Тошшаҳартрансхизмат” АЖ таркибидаги автокорхоналарга бириктирилган автобус йўналишларида ҳаракатланаётган автобусларнинг сони кескин камайиб кетганлиги тўғрисида маълумот берилган. Хусусан, маълумотда: 11-сонли йўналишда 2 та; 68-сонли йўналишда 2 та; 85-сонли йўналишда 2 та ҳамда 76, 124, 129-сонли йўналишларда автобуслар умуман ҳаракатланмаётганлиги келтириб ўтилган.\n2020 йил 9 октябрь куни юқоридаги келтирилган йўналишларга автобуслар қуйидагича миқдорларда ишга чиқарилган:\n11-сонли йўналишга 6 та (хизмат кўрсатувчи “8-автобус саройи” МЧЖ);\n68-сонли йўналишга 7 та (хизмат кўрсатувчи “1-автобус саройи” МЧЖ);\n76-сонли йўналишга 6 та (хизмат кўрсатувчи “Автосантранс-сервис” МЧЖ);\n85-сонли йўналишга 5 та (хизмат кўрсатувчи “8-автобус саройи” МЧЖ);\n124-сонли йўналишга 4 та (хизмат кўрсатувчи “8-автобус саройи” МЧЖ);\n129-сонли йўналишга 6 та (хизмат кўрсатувчи “Алихан транс сервис” МЧЖ).\nУшбу йўналишлар кун давомида мунтазам равишда ҳаракатланиб, ўз иш тартиби бўйича йўловчиларга хизмат кўрсатишда давом этмоқда.\nКун давомида ЗТМ мобиль иловасининг фаолиятида техник носозликлар туфайли узилишлар юз берганлиги сабабли, йўналишларда амалда ҳаракатланаётган автобуслар сони билан ушбу мобиль иловадаги кўрсаткичлар ўртасида тафовут юзага келган.\nУшбу камчиликлар тез орада бартараф этилишини ва уларни олдини олиш бўйича барча чоралар кўрилаётганлигини билдирамиз.\nҲурматли йўловчилар! Тошкент шаҳридаги автобус йўналишлари фаолияти бўйича юзага келган саволлар ва таклифлар юзасидан турли ижтимоий тармоқлардаги маълумотларга асосланмасдан, бу ҳақида “Тошшаҳартрансхизмат” АЖнинг 1062-сонли ишонч телефони ёки ижтимоий тармоқлардаги саҳифалари орқали батафсил маълумот олиш имконияти мавжудлигини маълум қиламиз.


ЗЕНИТ - БЕНФИКА » Скачать музыку бесплатно и все новинки музыки 2018\nАвтор: Sport-Uz Комментариев: 0 Просмотров: 204\nНимчорак финал, жавоб ўйини. 9 март, соат 22:00. Бош ҳакам: Виктор Кашшаи (Венгрия)\n07.Халк 01.Эдерсон Мораес (Д)\n92.Павел Долгов 13.Пауло Лопеш (Д)\n90+6‘ Ўйин якунланди. "Зенит" - "Бенфика" - 1:2! Португалия жамоаси чорак финалга йўл олди\n90+6‘ ГОООЛ! Талиска, 1:2!\n90+5‘ Халк огоҳлантириш олди\n90+4‘ Смольниковнинг узатмасини "Бенфика" посбони эгаллаб олди\n90+2‘ "Бенфика"да ўзгариш: Жонас ўрнига Талиска тушди\n90+1‘ "Зенит" яхши ҳужум ташкил қилди. Данни чап қанотдан жарима майдончасига кирди ва олис устун томон узатма берди. Тўпга ҳеч ким ета олмади\n90‘ "Бенфика" посбонининг оёқ томирлари тортишиб қолди. Унга тиббий ёрдам кўрсатилмоқда\n89‘ Халк олис масофадан зарба йўллади. Тўп дарвоза устидан ўтиб кетди\n88‘ Дзюба бирга бир вазиятга чиқди, аммо сакраётган тўпни ўзига бўйсундиргунча, ҳимоячи тўпни тепишга улгурди\n85‘ ГООООЛ! Гайтан, 1:1! Хименес кутилмаганда жарима майдончаси ташқарисидан зарба йўллади. Лодигин қайтарган тўп тўсинга тегиб, майдонга қайтди. Тўпга биринчи бўлиб Гайтан етиб келди ва бош билан бўш қолган дарвозани ишғол қилди!\n84‘ Жирковнинг узатмасидан кейин Дзюба офсайдда қолди. Ҳакамлар адашишди\n82‘ "Зенит"да ўзгариш: Маурисио ўрнига Артур Юсупов тушди\n81‘ Вууууҳ! Дзюба бир неча футболчилар орасидан ўтиб кетиб, жарима майдончасига кирди ва дарвозабон билан яккама-якка вазиятда унчалик муваффақиятли зарба бера олмади!\n78‘ "Бенфика" ўйинни тенглаштиришга муваффақ бўлди\n73‘ "Бенфика"да ўзгариш: Пицци ўрнига Эдуардо Салвио тушди\n72‘ Хавфли вазият! Бурчак тўпига "Бенфика" футболчиси бош билан зарба берди. Юқорига бурчакка бораётган тўпни Лодигин қайтарди!\n69‘ ГООООЛ! Халк, 1:0! Жирков чап қанотдан ҳимоячи билан тўқнашувда устун келди ва жарима майдончасига кириб бориб, Халкка узатма берди. Бразилиялик футболчи бош билан дарвозани ишғол қилди!\n67‘ "Бенфика"да ўзгариш: Митроглу ўрнига Рауль Хименес тушди\n67‘ Халк офсайдда қолди\n65‘ Смольников ўнг қанотдан узатма берди. "Бенфика" посбони мушт билан тўпни уриб юборди\n63‘ Вуууҳ! Жонас бирга бир вазиятга чиқиб кетди ва зарба йўллади. Лодигин зарбани қайтарди!\n62‘ Вууууҳ! Шатов ўнг қанотдан марказ бўйлаб сурилди ва жарима майдончасига кирган Дзюбани узатма билан таъминлади. Артёмнинг зарбасидан кейин тўп дарвоза устидан ўтиб кетди\n60‘ Вуууҳ! Халк бурчак тўпини ўйинга киритиб ўзи қайта қабул қилиб олди ва жарима майдончасига узатма берди. Смолльников дарвозабон қаршисида зарба берди. Зарба унча кучли чиқди, тўпни Мораес эгаллади\n58‘ "Зенит"да ўзгариш: Анюков ва Кокорин ўрнига Олег Шатов ва Игорь Смольников тушди\n56‘ "Зенит" бурчак тўпини ўйинга киритди. Ҳимоячилар қайтарган тўпни Маурисио эгаллади ва олис масофадан зарба йўллади. Ноаниқ\n53‘ Халк чап қанотдан берган узатмани Дзюба жарима майдончаси ичида ўзига бўйсундирди, аммо зарба беришга улгурмади. Ҳимоячи теган тўп Артёмга тегиб, дарвозабонга борди\n51‘ Юқоридан етказилган узатма учун курашда Халк рақиб жарима майдончаси ичида ҳимоячидан устун келди ва зарба йўллади. Зарбани бошқа ҳимоячи қайтарди\n49‘ Пицци аввалги ўйин қоидасини бузди, сўнгра ҳакам билан тортишгани учун огоҳлантириш олди\n46‘ Иккинчи бўлим бошланди\n45+2‘ Биринчи бўлим якунланди. Ҳозирча жавоб ўйинида ҳисоб очилмади. Танаффус\n45‘ Биринчи бўлимга 2 дақиқа қўшиб берилди\n40‘ Мезбонларнинг босимини португалияликлар қайтаришди\n37‘ Бурчакдан етказилган узатмага Кокорин бош билан зарба берди. Тўп дарвозага аниқ бормади\n37‘ Халк йўлланган зарба жонли девордагилар орқали устун ёнидан ўтиб кетди\n36‘ Митроглу огоҳлантириш олди\n35‘ Меҳмонлар жарима тўпини "Зенит" жарима майдончасига етказишди. Тўп қайтарилди\n33‘ Данни чап қанотдан узатма берди. "Бенфика" посбони тўпни эгаллаб олди\n32‘ Нельсиньо Самеду жарима майдончаси ташқарисидан зарба берди. Лодигин тўпни эгаллади\n31‘ Анюков ўнг қанотдан дарвозага яқинига узатма берди. Бурчак тўпи\n27‘ Жирков чап қанотдан жарима майдончасига кирди ва бурчак тўпи ишлади\n22‘ Хавфли вазият. Дзюба-Халк-Данни рақиб жарима майдончаси ташқарисида тўпни бир-бирларига бош билан етказишди. Артём яккама-якка вазиятда зарба беришга уринди. Мораес тўпни қайтарди\n21‘ Халк бир ҳимоячи таъқиби остида чап қанотдан жарима майдончасига кирди ва дарвозабон майдончасига узатма берди. Посбон тўпни эгаллаб олди\n20‘ Вууҳ! Ренато Санчес жарима майдончаси ташқарисидан зарба йўллашга муваффақ бўлди. Тўп устун ёнидан ўтиб кетди\n18‘ Чап қанотдан белгиланган жарима тўпини Гайтан ўйинга киритди. Хавфли вазият юзага келмади\n15‘ Чап қанотдан Халк узатма берди. Мораес тўпни эгаллаб олди\n14‘ Анюков ўнг қанотдан олдинга ўтди ва жарима майдончасига узатма берди. Ҳимоячи тўпни майдон ташқарисига тепиб юборди\n13‘ Жонас жарима майдончаси ташқарисидан аниқ зарба йўллади. Лодигин тўпни эгаллади\n11‘ "Бенфика" майдон марказига яқин жойдан жарима зарбасини ўйинга киритди. Бурчак тўпи\n7‘ Вуҳ! Дзюба чап томондан жарима майдончасига кирди ва чап оёқда зарба йўллади. Тўп олис устун ёнидан ўтиб кетди\n6‘ Кетма-кет икки марта бурчак тўпи ўйинга киритилди. Мезбонлар тўпни эгаллаб қарши ҳужумга ўтаётганида меҳмон футболчиси тўпни қўли билан ўйнади\n5‘ "Зенит" дарвозаси томон жарима зарбаси белгиланди. Жонас томонидан йўлланган айланма зарбани Лодигин дарвоза устига кўтариб юборди\n3‘ Эслатиб ўтамиз, Португалияда бўлиб ўтган дастлабки ўйинда "Бенфика" 1:0 ҳисобида ғалаба қозонган. Табиийки, россияликлар ўз уйларида олдинга ташланишга мажбурлар\n1‘ Учрашув бошланди!\n‘ Қадрли футбол мухлислари. Европа чемпионлар лигасининг нимчорак финал босқичи доирасида жавоб ўйинлари давом этади. "Зенит" ўз майдонида "Бенфика"ни қабул қилмоқда


Бизда Алишер Навоий, қозоқларда Абай, тожикларда Абдураҳмон Жомий қанчалик улуғланса, туркманларда Махтумқулининг шунчалик ҳурмати баланд. Аслида адабиёт миллат танламайди, бу буюк ижодкорларнинг бари бугун умуминсониятнинг фахрига айланган. Уларнинг шеърларини дунё ҳамжамияти ўзиникидай қабул қилади. Жумладан, биз ҳам. Айниқса, Махтумқулининг «Намасан?», «Айрилдим», «Ошиқ бўлмишам», «Устодингдан айрилма», «Кўринг» сингари шеърлари Комилжон Отаниёзов, Бобомурод Ҳамдамов, Ортиқ Отажонов каби ардоқли санъаткорларимиз томонидаи маромига етказиб ижро этилгани туфайли халқимизнинг қон-қонига сингиб кетган.\nМаракада ўтур-туришин кўринг.\nАввал иқроринда туришин кўринг.\nМахтумқули ҳаёти ҳақида икки оғиз маълумот.\nМутафаккир шоир 1733 йилда Туркманистонга қарашли Ҳожи-говшан қишлоғида дунёга келган. У оилада учинчи ўғил бўлиб, бўш вақтларида пода боқиб, отасига кўмаклашган Махтумкули 9 ёшидан шеър ёзишни машқ қила бошлайди. Кейинчалик у Бухоронинг Кўкалдош, Хиванинг Шерғозий мадрасаларида таҳсил олган.\nТуркман халқи тарихининг энг нотинч ва оғир даврида яшаб ўтган Махтумқули оилавий ҳаётда ҳаловат топмаган. Ўша даврда Човдурхон бошчилигида Афғонистонга вакил қилиб жўнатилган акалари Абдулла ва Муҳаммадсафо шафқатсизларча ўлдирилади. Катта хонадоннинг рўзғор юки Махтумқули елкасига тушади. У мударрислик қилиш, ота-бобосидан мерос ёначилик касбини давом эттириш билан бирга, темирчилик ва заргарлик ҳунарларини ҳам эгаллайди. «Гўзал Шерғози» шеъридан маълум булишича, у Хивада таҳсил олаётган даврида бирин-кетин отаси ва онасидан жудо бўлган.\nУнинг муҳаббат қиссаси ҳам эртакнамо тугамаган. Махтумқули Менгли исмли қиз билан болаликдан бирга ўсиб, икки ёш бир-бирига кўнгил қўйган. Адабиётшунос олим А. Ҳамдамовнинг ёзишича, шоирнинг отаси ва икки акасининг бевақт ўлими оилани моддий жиҳатдан оғир аҳволга солиб қўйган. Махтумқулининг қалин пулини тўлашга қурби етмаслигини билган Менглининг акалари сингилларининг розилигини ҳам сўрамай, уни бошқага узатиб юборишган экан. Қиз ночор қон йиғлаб, бошқа оилага келин бўлиб тушади. Бунинг устига, қадимий урф-одатга кўра, Махтумқулини катта акасининг бева қолган хотини Оққизга никоҳлаб қўядилар. У Оққиздан икки ўғил кўради. Аммо бир ўғли 7 ёшида, иккинчиси 12 ёшида вафот этади. Аввал акалари, ота-онасидан, севгилисидан, кейин нуридийдаларидан жудо бўлган шоир чуқур қайғуда қолиб, бутун умрини бадиий ижодга бағишлайди. Баъзи тадқиқотчиларнинг таъкидлашларича, шоирнинг ўзига Фироғий тахаллусини танлаши айни шу жудоликлар билан боғлиқдир.\nЭнди шоир шеъриятига қайтсак. Унинг шеърларида панд-насиҳат руҳи билан бирга, халқ нақллари, мақолларидан фойдаланиш ҳолатлари ҳам учрайди. Қолаверса, ҳаёт ҳақиқатлари юмор тилида баён этилган ўринлар ҳам мавжуд. Мисол учун, мана бу сатрларга эътибор беринг:\nҚилган қилиғини кўринг номарднинг\nЖангми дея қочар туман учраса...\nМард кутар меҳмонни очиқ юз билан,\nНомард қочиб қолар меҳмон учраса...\nШоир ижодида мард ва номард образи етакчилик қилади. Унинг фикрича, мард одам барча яхши фазилатлар эгаси, номард эса иккиюзламачи, ёлғончи, маккор...\nЯна бир гап. Махтумқули улуғ башоратчи тимсолида ҳам намоён бўлади. У бир шеърида шундай ёзган:\nПарвардигор Ўзи – фақирга паноҳ!\nУл кимдир, бўлмагай тилида сано?!\nҚайси юртда агар кўпайса зино,\nЕрлари қимирлаб, ларзона келгай.\nМахтумқули, турсам сўзим сочмоққа,\nАнгламаслар шайланади қочмоққа,\nҚайси халқ кўникса шароб ичмоққа,\nЮртда ўлат тарқаб, вайрона келгай!.\nХулоса шуки, Махтумқули нафақат туркман шоири, балки умуминсониятни эзгу йўлга чорловчи улуғ мутафаккирдир. Баъзан у ўз китобхонларига панд-насиҳат қилса, баъзан безиён эркалаб қўяди. Мана бу сатрларида шу руҳни сезиш мумкин:\nКел, эй дўстим, чекма қайғу-ғамни сен,\nОқтирмагил кўзларингдан намни сен,\nБу дунёда ғанимат бил дамни сен,\nҚайғу чекса, йигит киши чол бўлар.\n1386 марта ўқилди\nДругие материалы в этой категории: « «Арвоҳ капалак» борми?\tҲайрат ва ҳавас оғушида »


Янги дунё тартибсизлиги: нега аксарият мамлакатларга қайта қарздорлик, девальвация ва дефолт таҳдид қилмоқда — Forbes Uzbekistan\nЯнги дунё тартибсизлиги: нега аксарият мамлакатларга қайта қарздорлик, девальвация ва дефолт таҳдид қилмоқда\nБугунги кунда кузатилаётган инқироз олдингиларидан фарқ қилади, ҳозирги инқироз даврида даставвал капиталистик тизимнинг айнан юраги – истеъмолчиларга зарба берилди\nМолиявий бозорлар соҳасидаги деярли 30 йиллик фаолиятим даврида ҳамма нарсани кўрганман, деб ўйлаб юрардим. Кейин эса 2020 йилнинг март ойи келди ва мен ҳамда бошқа кўплаб молиячилар фақатгина китобларда ўқиган ҳодисалар рўй бера бошлади.\nЎтган асрнинг 30-йилларига қайтиб акциялар бозорларидаги бундай тартибсизликларни излаб топишингизга тўғри келади: иқтисодий пасайиш ва ишсизлик борасидаги башоратлар бизни Буюк турғунлик даврига қайтаради. Нефтга келадиган бўлсак, сўнгги марта унинг бундай қийматини ўтган аср сўнгида, таҳлилчилик фаолиятимнинг бошланиш даврида кўрган эдим. Бутун дунё башорат қилиб бўлмас оқибатларига эга вақт машинасида мозий томон кичик саёҳатга йўл олгандек кўринади.\nУмумий карантин ва ўз-ўзини яккалаш туфайли турли мамлакатлар олимлари бири... →\nБундай инқироздан чиқиш 2008 йилгига нисбатан анча давомли ва оғриқли бўлади. 2008 йилги инқироз табиатига кўра банк-иқтисодий кўринишга эга эди – ўшанда тизимга оид банкларни сақлаб қолиш кераклигини ва унинг пул айланмалари бўйича муаммолар келиб чиқмаслигини тушуниб етишгач, молия бозори дарҳол тинчланган ва ўсишда давом этганди.\nБу сафар замонавий капиталистик тизимнинг қоқ юраги – истеъмолчига зарба берилди. Зерикарли статистика билан сизни уринтирмаймиз, биргина Буюк Британияда 2020 йил апрель ойига келиб 70% оилалар даромадлари пасайганлиги, 30% эса жамғармалари ҳисобига яшаётганликлари ва 20%да ҳисоблар бўйича тўловларни қийинчилик билан амалга ошираётганликлари маълум бўлди. АҚШда 20 миллиондан ортиқ инсонлар ишсизлик бўйича нафақа олиш учун мурожаат этишди, бу 330 миллионли мамлакат учун мисли кўрилмаган рақамлар. Бу кишилар қачон ишларига қайтишади? Уларнинг барчасини ишга олишадими? Уларнинг инқирозгача бўлган даврдагидек истеъмол қилиш ва сарфлаш даражаси тикланадими? Кичик ва ўрта бизнесда қанча компаниялар касодга учрайди? Сақланиб қолганларида инқироздан сўнг қарздорлик юки қай даражада бўлади?\nБулардан фақат ягона хулоса келиб чиқади: барча таваккалли активлар – акциялар, юқори қийматли облигациялар ва бошқалар апрель ойидаги «ралли»га қарамасдан ҳануз хавф остида. Албатта, баланс кўрсаткичлари кучли ва ўсиш истиқболлари аниқ бўлган кўплаб компаниялар (мисол учун Amazon ёки Google) бу инқироздан чиқишади, бироқ уларнинг ҳам йирик капиталлашуви асосан инвесторларнинг катта миқдордаги эркин пул маблағлари ва умумий оптимизмга эга эканликлари билан боғлиқ эди. Ушбу ўсиш омиллари йўқолишини ҳисобга олган ҳолда ҳатто бу технологик гигантлар ҳам молиявий йўқотишларга учрашлари аниқ.\nДунё бўйича фоиз ставкалари нолга тушиб қолиши мумкин ва эҳтимол шундай бўлиб қолади ҳам. Арзон, деярли текин маблағлар - ҳокимиятнинг иқтисодиётни ушлаб туришдаги энг сўнгги самарали механизми.\nЭътиборлиси шундаки, пулни бундай «босиб чиқариш» инфляцияга олиб келмаслиги керак, чунки бериладиган кредитлар ва имтиёзлар янги истеъмол ёки сармоя талабини келтириб чиқармайди, фақат тушган улкан даромадни қисман алмаштиришга ҳаракат қилади.\nИнқироздан кейинги даврда ушбу триллионлаб ёрдам дастурларидан сўнг барча мамлакатлар истисносиз қарздорлик босими остида қолишади. Айнан ўшанда деярли нолга тенг фоиз ставкалари ҳукуматлар учун бюджетга катта зарар етказмасдан қарзларни тўлашнинг ягона йўли бўлиб қолади.\nМуҳим тузатиш: юқорида айтиб ўтилганлар дунёнинг етакчи иқтисодиётларига тегишли бўлиб улар ўз валюталарида осонгина қарз олишлари мумкин – АҚШ, Европа Иттифоқи, Япония ва қисман Хитой. Аксарият бошқа давлатлар учун ягона танлов – қарздорликни қайта кўриб чиқиш, миллий валюта девальвацияси ва дефолтдан иборат комбинация билан чекланиб қолади. Инқироздан кейинги даврда алоҳида ривожланган суверен давлатлар ва блокларнинг манфаатлари узоқ вақт давомида ривожланаётган ва уларга ёрдам берадиган кўптармоқли молиявий институтлар, Халқаро Валюта Жамғармаси ёки Жаҳон банки манфаатларидан устун туради.\nБундан иккинчи хулоса келиб чиқади: агар сиз фойдалилиги 4-5 фоизга тенг сифатли қарздорларнинг облигацияларини сотиб олмоқчи бўлсангиз буни амалга оширинг, уч–беш йил давомида булар сизга банк депозитлари ёки давлат облигацияларига нисбатан юқори даромад келтиради. Айни дамда аксарият мамлакатлар ривожланаётган бозорларининг облигация ва валюталарини четлаб ўтинг – бунда кредиторлар билан мушкул музокаралар ва кейинги девальвация деярли шу ва бошқа даражада кафолатланади.\nЯқин келажакда нефть баҳоси бир баррели учун $40–50дан ошиши даргумон. Бундан тўрт йил аввал мен ушбу журналга «Нефть қанча йўқ бўлади» номли мақола ёзган эдим. Унда мен баррели учун $70–80дан ошиқ барқарор нархни энди ҳеч қачон кўрмаймиз дея башорат қилган эдим. Чунки АҚШнинг сланец қатламларидан тортиб Бразилиянинг чуқур сув конларигача (Россия ва ОПЕК давлатларини ҳисобга олмаганда) нефть қазиб олишнинг таннархи юқорида келтирилган қийматлардан анча паст. Бу нархлар баррели учун $50–60га яқинлашиши билан янги иштирокчилар томонидан ишлаб чиқаришнинг кўпайиши, кейин эса қийматлар жанги ва бунинг оқибатида маржинал ишлаб чиқарувчилар таннархи даражасида пасайиши кузатилади.\nЭнди биз ушбу драманинг икки фарқига эга иккинчи актига гувоҳ бўлаяпмиз: ўртача нархнинг янги чегарасини $30–40га баҳолаш мумкин, бунда коронавирус сабабли пасайиб кетган глобал талаб тикланиши узоқ вақтга чўзилиши мумкин. Бундан ташқари ишлаб чиқариш таннархи паст бўлган иштирокчи давлатлар учун энергия ресурслари экспорти даромадларининг асосий (ва баъзан ягона) манбаи ҳисобланади. Нархларнинг қулаши натижасида бу уларнинг ишлаб чиқаришни кўпайтириш учун мотивация эканлиги аниқ.\nБундан келиб чиққан учинчи хулоса: арзонлашиш жараёни рўй бераётгандек кўринсада, бундай шароитда арзон нефть ва нефть компаниялари акцияларини танлашда шошилмаслик талаб этилади.\nМенинг бироз пессимистик башоратларимнинг асосий таваккали нимада? Айтайлик, юқоридаги тахминларимнинг бирортаси амалга ошмайди ва бизни пандемия тезда тугагандан сўнг жаҳон иқтисодиётининг, акциялар қиймати ва нефть нархларининг жадал ошиши кутаяпти. Активлар баҳоси жадваллари инглизча V ҳарфини эслатади ва биз тезлик билан 2020 йил февраль даражаларига қайтамиз ва ундан ҳам ошиб кетамиз! Миллионлаб инсонлар катта қувонч билан ишга чиқишади, саёҳат қилишга отланишади ва кичик фоизли ипотека кредитлари олишни бошлашади.\nНима ҳам дердим, бу нарса рўй берса ва ўзимнинг консерватив қарашларим туфайли фойда олмасам ҳам дўстларим, яқинларим ва инсоният учун қувонч ҳисси мен учун ўзига хос дивиденд бўлади. Агар бунинг акси бўладиган тақдирда, нақд пул маблағлари, ишончли облигациялар ва қўллар учун антисептиклар яқин бир неча йил учун жуда фойдали бўлиши мумкин.\nСтивен Дашевский, Forbes Contributor, Forbes.ru


Абрамович катта пулларни сарфламоқчи эмас. У Фрэнк Лэмпардга шарт қўйди / CHAMPIONAT.asia\n11:00"Зенит"нинг асосий ўйинчиларидан бири "Боруссия"га қарши ЧЛ ўйинини ўтказиб юбориши мумкин 0 10:37Карикатура: Кечаги "Эл Класико" ҳақида 8 10:14Агуэро яна жароҳат олди 0 09:50“Атлетико”ни мағлуб этадиган ким бор? Жамоа 21 ўйиндан буён Ла Лигада мағлуб бўлмаяпти 6 09:35Суарес тўпурарлар пойгасида Фати ва Пако билан пешқадамлик қилмоқда 4 09:11“Шальке” Бундеслигада 21 учрашувдан буён ғалаба қозона олмаяпти 0 08:45“Бавария” 47 йиллик рекордни забт этди 2 08:35Месси энг ёмон сериясини такрорлади 18 08:00Куман: “Барча қарорлар “Барса”га қарши қабул қилинмоқда” 16 07:43Италия А серияси. “Лацио” кичик ҳисобда ғалабага эришди 0 07:20“Реал” ўзаро ўйинлардаги ғалабалар сони бўйича “Барса”ни қувиб ўтди 13 04:05ЛаЛига. "Атлетико Мадрид" - "Бетис" 2:0 1 04:00АПЛ. "Ливерпуль" - "Шеффилд" 2:1 1 03:55Лига 1. "ПСЖ" - "Дижон" 4:0 0 03:50Бундеслига. "Боруссия Дортмунд" - "Шальке" 3:0 0\nАбрамович катта пулларни сарфламоқчи эмас. У Фрэнк Лэмпардга шарт қўйди\n09 июн 17:03\nТеглар : ЧелсиРоман АбрамовичФрэнк Лэмпард\n"Челси" ярим ҳимоячилари Нголо Канте ва Жоржиньо яқин трансферлар ойнасида клубдан кетиши мумкин.\nХабарларга кўра, лондонликлар хўжайини Роман Абрамович бош мураббийи Фрэнк Лэмпардга шарт қўйди. Бизнесмен трансферлар учун катта пулларни сарфламоқчи эмас, шу сабаб мураббий ўйинчи харид қилган тақдирда, бирор-бир футболчиси билан хайрлашиши керак.\nШу сабаб ярим ҳимоячилар Нголо Канте ва Жоржиньолар клубдан кетиши керак. Уларнинг ўрнига Кай Хаверц ва Тимо Вернерлар келади. "Лестер" ҳимоячиси Бен Чилуэллнинг хариди Маркос Алонсо ёки Эмерсон Палмиерилардан бири билан хайрлашишга олиб келади.\n"Лейпциг" ўйинчиси Тимо Вернер 60 миллион евро эвазига "Челси"га ўтади. Хаверцнинг трансфери учун 85 миллион евро сарфланиши мумкин.\nСульшер: "Рақиб посбони ажойиб ўйин кўрсатди" 4


Сардор Мамадалиев қизини ўзига ўхшаган йигитга бермаслигини ва бунинг сабабини айтди - ShouBiz.uz\nИнтервью 22:49 | 23.1.22\nУнинг бир ўғил, бир қиз фарзанди бор\nХонанда Сардор Мамадалиев YouTube’даги «Chotki Tv» лойиҳасига берган интервьюсида қизини ўзи каби инсонга бермаслигини айтди.\nУ фарзандларига иймонли инсон учрашини хоҳлайди. Хонанда ўзи кўп хато қилганини ва фарзандлари бу каби босқичлардан ўтмаслигини айтди.\n«Бир ўғил, бир қизим бор. Йўқ, бошқача биздан ҳам Худога яқин иймонли одам учрашини хоҳлайман. Биз кўп хато қилганмиз. Худо хоҳласа биз ўтган босқичлардан болаларим ўтмайди. Биз қилган гуноҳларни уларга қилдирмасликка ҳаракат қиламиз. Шундай болалар учрашини хоҳлайман ўғлимга ҳам қизимга ҳам камроқ хато қилган инсон учрашини истайман», дейди Сардор Мамадалиев.\nАввалроқ, Сардор Мамадалиев икки нафар аёл ўртасида адолат қилишга ақли етган, биринчи аёли ҳам бу вазиятда исломий онг жиҳатидан тайёр бўлгандан сўнг уйланишини айтганди. Бироқ хонанданинг сўзларига кўра, ҳозирги дунёқараши билан иккинчи аёлга уйланмайди. Сардор Мамадалиев савоб қилиш учун беваларга молиявий томондан ёрдам бериши мумкинлигини таъкидлади.\nБундан ташқари, Сардор Мамадалиев қиш кунларининг бирида ҳамкасби билан тортишиб қолганини айтганди. Кейинчалик, Рамазон ойида ўша инсон ундан узр сўраб админстраторига қўнғироқ қилган. Сардор Мамадалиев шу вазиятдан қойил қолганини таъкидлаган.\nСардор Мамадалиев «Бировнинг аёлига кўз тикманг» қўшиғининг яралиш тарихини айтиб берганди. Сардорбек Мамадалиев шу каби мавзулар уни анчадан бери ўйлантириб юрганини айтди. Унга бухоролик йигит шу шеърни ўзгача талқинда куйлаб, қўшиқ ташлаган. Кейин хонанда ўз оҳангига мослаб куйлаган.


Reuters: Трамп Сурия ва Ироқдаги қўшинлар борасида Пентагонга кенг ҳуқуқлар берди\n08:59 / 27.04.2017\nАҚШ президенти Дональд Трамп Пентагонга кенг ваколатлар тақдим этди. Унга мувофиқ, Америка мудофаа вазирлиги Сурия ва Ироққа сафарбар этилган қўшинлар сонига мустақил равишда ўзгартиш кирита олади. Бу ҳақда Reuters агентлиги АҚШ маъмуриятидаги манбаларига асосланган ҳолда хабар қилмоқда.\nБироқ, манбаларнинг сўзларига кўра, шу пайтга қадар ҳеч қандай ўзгариш қилингани йўқ. Агентликнинг мудофаа вазирлигидаги манбаларининг айтишича, АҚШнинг Ироқ ва Суриядаги стратегияси ҳамон маҳаллий кучларни ИШИДга қарши курашида қўллаб-қувватлашдан иборат. Бу усул, деб ёзади Reuters, АҚШнинг қуруқликдаги кучларининг йирик контингентини минтақага сафарбар этиш заруратини йўққа чиқарди.\nАйни вақтда, расмий маълумотларга кўра, Ироқда 5 262 америкалик ҳарбий хизматчи бор. Сурияда 503 нафар ҳарбий ўз мажбуриятини адо қилмоқда. Трамп қарори эса, Американинг жойлардаги ҳарбий қўмондонлари ваколатларини кенгайтириш томон ташланган қадам бўлди.\nАҚШ қуролли кучларини кучайтириш тарафдорлари, хусусан Конгрессдагилар ҳам президентнинг бу қарори жанг майдонида кутилмаган ҳолатларга зудлик билан чора кўриш имконини беради, деб ҳисоблашмоқда. Ироқ ҳукумати, ўз навбатида, АҚШ кучларининг минтақада бўлиши кераклигини таъкидлайди.


Иқтидорли ва шижоатли\nНавоийда “Юксак маънавиятли авлод” республика фестивалининг вилоят босқичи бўлиб ўтди.\nМарғилонлик ўқитувчилар Германияда малака оширишди\nМарғилон шаҳридаги 6-умумтаълим мактаби немис тили фанини чуқурлаштириб ўқитишга ихтисослаштирилган.\nЯнги препарат ихтиро қилинди\nГулистон шаҳридаги “Камалак — ЛБ” хусусий корхонаси мутахассислари томонидан “Камакцид — ДШ” деб номланган янги ветеринария препарати яратилди.\nНанотехнологиялар сарф-харажат ва вақтни тежаб, самарадорликни ошириш имконини беради\nХХ асрнинг иккинчи ярмида илмий-техника соҳасида оламшумул ютуқларга эришилди, саноатлашишнинг янги босқичига қадам қўйилди. Ушбу даврда микроэлектроника жадаллик билан ривожланди. Фан-техника ва ишлаб чиқаришнинг барча жабҳасида ноёб қурилмалар яратилди. Охирги ўн йилликда эса муомаламизга “нано” атамаси кириб келди. Худди космик саёҳатлар ва интернет ўз вақтида қандай шов-шувлар билан қарши олинган бўлса, мазкур тушунча ҳам оммавий ахборот воситаларининг эътиборини шу даражада торта бошлади.\nҲиндистонлик олимлар Самарқанд анжумани ҳақида\nҲиндистон пойтахтида жойлашган Жамия Миллия Исломия университети илм-фан намояндалари ҳам шу йил 15-16 май кунлари Самарқанд шаҳрида бўлиб ўтадиган “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуидаги халқаро конференцияда иштирок этади. “Жаҳон” АА мухбири билан суҳбатда улар мазкур форум ҳақидаги мулоҳазаларини ўртоқлашдилар.\nИлмий-техникавий ҳамкорлик ривожланмоқда\nПойтахтимиздаги Халқаро ҳамкорлик марказида 6 май куни Илмий-техникавий ҳамкорлик бўйича Ўзбекистон — АҚШ қўшма комиссиясининг биринчи мажлиси ўз ишини бошлади.\nЎзаро алоқалар мустаҳкамланмоқда\nПойтахтимизда “Малайзияда таълим — 2014” халқаро кўргазмаси очилди.\n“Элжиҳозсервис” масъулияти чекланган жамияти муҳандислари — Раҳимжон Ҳурбоев, Инъомжон Ҳусанов ва Адҳамжон Тўхтасинов ўзаро ҳамкорликда қишлоқ хўжалиги техникалари учун эҳтиёт қисмлар туркумини яратдилар.\nХорижда малака ошириб қайтишди\nДенов қурилиш ва уй-жой-коммунал хўжалиги касб-ҳунар коллежига Германиядан 49 турдаги ускуналар келтириб ўрнатилди.\nФарғона давлат университетида “Тафаккур синовлари” республика танловининг саралаш босқичи бўлиб ўтди.\nСахифа 43, барчаси 47


АҚШ қанча кишини қириб ташлаган?.. - Zamin.uz\nАҚШ президенти Жо Байденнинг усмонийлар давридаги арманларнинг оммавий ўлимини геноцид деб тан олишига жавобан Туркиянинг Clash Report нашри АҚШнинг ўзи 1800 йилдан бери қанча кишининг ўлимига сабабчи бўлганини ҳисоблаб чиқди. Маълумотлар нашрнинг Твиттердаги саҳифасида келтирилган.\nҚайд этилишича, дастлабки қирғин Америкада маҳаллий аҳолини йўқ қилишдан бошланган. Сўнг XIX асрда қора танлилар, XIX ва XX асрлардаги урушларда филиппинликлар қирилган.\nАҚШ 1945 йилда Хиросима ва Нагасакига атом бомбаси ташлади, Корея урушида тўрт миллион кишининг ўлимига сабабчи бўлди. Clash Report Эрон, Гватемала ва Панамага ҳужумларни, Вьетнам, Афғонистон, Суриядаги урушлар ва бошқа яна кўплаб ҳарбий низоларни эслаб ўтган.\nНашрнинг ҳисоб-китобига кўра, охирги 300 йил ичида қарийб 1,2 миллиард киши АҚШ агрессияларининг қурбонига айланди.\nЭслатиб ўтамиз, Жо Байденнинг 24 апрель куни арманларнинг 1915 йилдаги оммавий ўлимини геноцид деб тан олиши Анқаранинг кескин норозилигига сабаб бўлди. “Замин” янгиликларини “Telegram”да кузатиб боринг\nЯнгиликлар » Дунё » АҚШ қанча кишини қириб ташлаган?..